Amerika Birləşmiş Ştatlarındakı 11 sentyabr terrorundan 8 il ötür\nAmerikada tarixin ən böyük terror olayının – 11 sentyabr terror aktının törədilməsindən 8 il ötür. 2001-ci il sentyabrın 11-də Nyu-York və Vaşinqtonda törədilən terror aktları bu hadisəni işıqlandıran məqalələr və audio-video materialların sayına görə ABŞ-da törədilmiş digər terror aktlarını geridə qoyur.\nHəmin materiallar “Make History” saytında toplanıb və bu ildən internet auditoriyanın ixtiyarına verilib. Təşkilatçılar bu günə kimi 500 saatlıq videomaterial toplayıblar. Bu gün 11 sentyabr hadisələrinin ildönümü ilə əlaqədar həmin hadisələri əks etdirən yeni video görüntülər yayımlanıb.\nQeyd edək ki, “Əl-Qaida” terror təşkilatının üzvü olan 19 terrorçu müxtəlif istiqamətlərdə hərəkət edən 4 sərnişin təyyarəsini ələ keçirərək müxtəlif obyektlərə doğru yönəldiblər. Təyyarələrdən ikisi Nyu-Yorkda yerləşən Dünya Ticarət Mərkəzinin göydələnlərinə çırpılıb.\nTerrorçular daha bir təyyarəni Pentaqonun əsas binasına yönəldiblər. Dördüncü təyyarə isə Pensilvaniya ştatı ərazisində yerə düşüb. Ümumilikdə terror aktları nəticəsində 3 mindən çox adam ölüb.\n11 sentyabr hadisələri ABŞ-ın xarici siyasətində köklü dəyişikliyə səbəb olub. Məhz bu hadisələrdən sonra rəsmi Vaşinqton beynəlxalq terrorizmə qarşı mübarizəni öz xarici siyasət kursunun əsas prioritet istiqaməti elan edib.\nXatırladaq ki, Vaşinqtonun təhriki ilə NATO-nun Əfqanıstanda antiterror əməliyyatına başlamasında 11 sentyabr hadisələri stimul rolunu oynayıb.\nSon səkkiz ildə ABŞ və müttəfiq dövlətlər 11 sentyabr hadisələrinə görə məsuliyyəti öz üzərinə götürmüş “Əl-Qaida” terror təşkilatının ləğv edilməsi istiqamətində antiterror fəaliyyəti aparırlar.\nTerrorun həqiqət anı\n11 sentyabr təkcə Amerikanı deyil, qalan dünyanı da özü-özünə hesabat verməyə məcbur etdi\nDünyanın ən böyük və qanlı təxribatı kimi tarixə düşən 11 sentyabr terrorunun ildönümüdür. Telegörüntüləri onu seyr edənlərin yaddaşından heç vaxt silinməyəcək həmin gün, sözsüz ki, təkcə terror hücumuna məruz qalmış ABŞ üçün deyil, bütün dünya üçün misilsiz bir şok idi.\nXatırladaq ki, 2001-ci il sentyabrın 11-i səhər terrorçuların qaçırdığı iki sərnişin təyyarəsi Nyu-Yorkdakı Dünya Ticarət Mərkəzinin (DTM) "əkiz" qüllələrinə çırpılaraq onları yerlə-yeksan etmiş, daha bir təyyarə Vaşinqtonda ABŞ Müdafiə Nazirliyinin (Pentaqonun) binasına çırpılmış, terrorçuların qaçırdığı bir təyyarə isə Pensilvaniya ştatında yerə düşərək partlamışdı.\nO dəhşətin xronikası dəqiqəbədəqiqə tarixin yaddaşındadır. Nyu-York vaxtı ilə 8.46-da (Bakı vaxtı ilə 17.46) "Amerikan Eyrlaynz" aviaşirkətinin Bostondan Los-Ancelesə uçan (11-ci reys) "Boinq" sərnişin təyyarəsi DTM-nin "şimal" qülləsinə, 17 dəqiqə sonra "Yunayted Eyrlaynz" şirkətinə məxsus daha bir "Boinq" (175-ci reys, Boston - Los-Anceles) 115 mərtəbəli göydələnin ikinci - "cənub" qülləsinə dəyərək partlamışdı.\nHadisənin şoku içərisində ABŞ Federal Aviasiya İdarəsi Nyu-York ətrafında uçuşlara qadağa qoyduqdan bir neçə dəqiqə sonra, saat 9.55-də isə "Amerikan Eyrlaynz"ın Vaşinqtondan Los-Ancelesə uçan sərnişin təyyarəsi (77-ci reys) ABŞ Müdafiə Nazirliyinin (Pentaqonun) beşguşəli möhtəşəm binasına çırpıldı.\nNəhayət, 10.25-də "Yunayted Eyrlaynz"ın Nyu-Yorkdan San-Fransiskoya uçan (93-cü reys) daha bir sərnişin təyyarəsi Pitsburq şəhərindən 130 kilometr aralıda, Sommerset bölgəsində yerə dəyib partlamışdı.\nTəyyarələrin partlaması ilə yaranan güclü istilik effekti Nyu-Yorkdakı "əkiz" qüllələrin möhkəm konstruksiyasını o dərəcədə zəiflətmişdi ki, dünyanın ən möhtəşəm tikilisi bir neçə dəqiqənin içində nəhəng polad-beton "dağı"na çevrilmişdi. DTM-nin binasında yanğın bir neçə gün davam etdi.\nTicarət mərkəzinin dağıntılarının təmizləmə işləri isə düz 9 ay sürdü. Sonralar aparılmış statistikaya görə, təkcə DTM-nin dağıntıları altında 2792 nəfər, onun "əkiz" qüllələrinə çırpılmış iki təyyarədə 157 nəfər, Pentaqonun binasına dəyən təyyarədə və binanın özündə 184 nəfər, Pensilvaniya ştatında yerə düşmüş təyyarədə isə 129 nəfər həlak olub. Bundan əlavə, 380 nəfər itkin düşmüş hesab olunur.\nBu gün bütün bu statistika, həmçinin 11 sentyabr terrorunun bir çox digər detalları (terror qurbanlarının telefonda qışqırdıqları son fəryad səsləri də daxil olmaqla) Amerika və dünya ictimaiyyətinə bəllidir. Bununla belə, ötən beş ildə 11 sentyabrla bağlı bir çox şübhə və müəmmalar da qəzet səhifələrində, kitab və filmlərdə eninə-boyuna incələnib.\nÜstündən illər keçəndən sonra hətta ABŞ-ın özündə də bir qisim insan 11 sentyabr hadisələrinin terror aktı olmasına şübhə edir, bu nəhəng təxribatın ABŞ-ın xüsusi xidmət orqanları tərəfindən qəsdən törədildiyi və bununla Amerikanın sonradan Əfqanıstanda, İraqda və s. yerlərdə müharibə aparmaq üçün bəhanə qazandığı qənaətindədir.\nO cümlədən Nyu-Yorkdakı DTM binası ətrafında spekulyasiyalar bu gün də davam edir. Bəzi iddialara görə, binanın sahibi Larri Silversteyn 11 sentyabr terrorundan ayyarım əvvəl, 2001-ci il iyul ayının 24-də binanın ayrı-ayrı biznes dairələrinə 99 illiyə kirayəyə verilməsi barədə çox sərfəli müqavilə imzalayıb və bu onun gözlənilən təxribatdan xəbərdar olduğunu göstərir. 11 sentyabr öncəsi DTM-də yerləşən bir çox banklardan milyardlarla dollar dəyərində qızılın çıxarılması barədə də iddialar yetərincədir.\nYeri gəlmişkən, bu beş ildə Nyu-Yorkun Manhetten rayonunda, vaxtilə DTM göydələnlərinin ucaldığı "sıfır nöqtəsi"ndə xatirə kompleksinin inşası da çoxlu mübahisələrə yol açıb. Nəhayət, dünən (sentyabrın 8-də) faciənin beşinci ildönümü münasibətilə burada müvəqqəti xatirə mərkəzi açılıb. Mərkəzdə 11 sentyabr terroru qurbanlarının və itkin hesab edilən şəxslərin fotoşəkilləri ilə yanaşı, DTM-nin metal konstruksiyalarının bəzi qırıntıları və "əkiz" qüllələrindən birinə çarpılmış təyyarənin füzelajının bir hissəsi nümayiş olunur.\nÖtən müddətdə ABŞ-da 11 sentyabr hadisələrinə görə cəmisi bir nəfər üzərində məhkəmə prosesi yekunlaşıb. Bu ilin mayında Virciniya ştatının məhkəməsi Mərakeş əsilli Fransa vətəndaşı, bin Ladenin yaxın silahdaşlarından sayılan Zəkəriyyə Musəvini ömürlük həbs cəzasına məhkum edib. Özü də o, 2001-ci ilin avqustunda, yəni 11 sentyabr terrorundan öncə başqa ittihamlar əsasında həbs olunmuşdu və sonradan istintaq gedişində 11 sentyabrın hazırlanmasında iştirakını etiraf edib.\n11 sentyabrın müəllifi sayılan və bu beş ildə yeri-yurdu, öldü-qaldısı müəyyənləşməyən Üsəma bin Ladenin isə artıq bir növ nağıl qəhrəmanına çevrilib. Bununla yanaşı, 11 sentyabrdan beş il keçəndən sonra da istər Amerika, istərsə də dünya ictimaiyyəti bu olayların başlıca suallarına hələ də cavab tapmayıb.\nNecə oldu ki, dünyanın ən güclü təhlükəsizlik sisteminə malik möhtəşəm dövləti bu nəhəng təxribatı önləyə bilmədi, "bir ovuc" terrorçunun qarşısında aciz qaldı? Bu sual indi xeyli dərəcədə ritorik səslənir. Hərçənd məlumdur ki, 2001-ci ilin 11 sentyabrından öncə ABŞ kəşfiyyatı və xüsusi xidmət orqanlarında "Əl-Qayda"nın təyyarə ilə təxribat törətmək planları barədə xeyli məlumatlar olub.\n11 sentyabradək DTM-nin əzəmətli binası təkcə Nyu-Yorkun deyil, bütövlükdə Amerikanın möhtəşəmlik simvolu sayılırdı. Onun darmadağın edilməsi beynəlxalq terror tərəfindən Amerikanın möhtəşəmliyinə və yenilməzliyinə vurulan çox həssas zərbə idi. 115 mərtəbəli binanın çökməsi ilə ABŞ cəmiyyətində bu dövlətin məğlubedilməzliyi, dünyada isə Amerikanın qüdrəti barədə mülahizələrin müəyyən mənada mif olduğu ortaya çıxdı.\n"Soyuq müharibə"nin başa çatması ilə özünü təkqütblü dünyanın mütləq hakimi qismində görən ABŞ 11 sentyabrla beynəlxalq terror sifətində çox qorxulu bir düşmənlə üz-üzə qaldığının fərqinə varmalı oldu. Hərçənd 11 sentyabr mahiyyət etibarilə istər Amerika, istərsə də dünya üçün tam gözlənilməz, qəfil hadisə deyildi. Çünki dünyanın 2001-ci ilədək olan siyasi tarixini, ələlxüsus da Amerikanın bu tarixdəki yeri və rolunu göz önünə alsaq, 11 sentyabrın heç də "birdən" baş vermədiyini yəqin edərik.\nBu xüsusda bin Ladenin bioqrafiyasının bəzi məqamlarını (o cümlədən onun 1980-ci illərdə Əfqanıstanda sovetlərə qarşı mübarizədə Amerika kəşfiyyatı ilə yaxın əlaqələrini) da yada salmaq olar. Amma indilik bunları bir kənara qoyaq. Çünki 2001-ci ilin 11 sentyabrı geniş mənada çağdaş tarix üçün yeni istinad nöqtəsi oldu.\nAmerikanı sarsıdan partlayışlar beynəlxalq terrorizmin nə dərəcədə dəhşətli kabus olduğunu təsdiqlədi və dünyanı bu yöndə özü-özünə hesabat verməyə məcbur etdi. 11 sentyabr şoku bütün dünyaya göstərdi ki, hətta ən böyük fövqəldövlət belə beynəlxalq terror şəbəkəsi ilə ayrılıqda mübarizə aparmaq gücündə deyil. Məhz buna görə də 11 sentyabrın səhərisi ABŞ prezidenti Corc Buş dünya dövlətlərini beynəlxalq terrorizmlə mübarizədə köməyə çağırdı.\nAmerika prezidentinin "ya bizimləsiniz, ya da terrorçularla" bəyanatı bəzilərinə Stalinin məşhur "kim bizimlə deyilsə, bizə qarşıdır" kəlamını xatırlatsa da, mövcud gerçəkliyin ifadəsi idi. Terrorun dünyanı açıq-aşkar təhdid etdiyi vaxtda baş verənlərə alayarımçıq münasibət bildirmək mümkün deyildi. Bu, hər bir dövlət üçün prinsip və mövqe nümayişi məqamı idi.\nAzərbaycan da ilk gündən antiterror koalisiyasında yer aldı. Ölkəmiz 11 sentyabrdan sonra ABŞ-a mənəvi dəstək verməklə bərabər, antiterror koalisiyası təyyarələrinə hava dəhlizinin verilməsi, terrorçuların maliyyə axınlarının qarşısının alınması və "Əl-Qayda" təşkilatının fəal üzvlərinin həbs olunmasında fəal iştirak edib.\nAzərbaycanın bu prinsipial mövqeyi onun ABŞ-la tərəfdaşlığında yeni səhifə açdı. ABŞ administrasiyası 1992-ci ildən qüvvədə olan 907-ci qadağanın qüvvəsini dayandırmaq üçün Konqresə müraciət etdi və 2002-ci ilin yanvarında bu yasaq aradan qalxdı.\nBununla Amerika həm də məlum gerçəyi bir daha təsdiqləmiş oldu ki, o, fövqəldövlət olaraq bütün addımlarını yalnız öz mənafeyinə uyğun atır. Çünki 2001-ci ilin 11 sentyabrınadək rəsmi Bakının 907 ilə bağlı bütün xahişlərinə ABŞ hökumət rəsmiləri belə cavab verirdilər ki, onlar bu məsələdə Konqresə təsir etmək gücündə deyillər. Bütün bunlar, necə deyərlər, böyük siyasətin xırda detallarıdır.\nEyni zamanda, o da bir gerçəkdir ki, 11 sentyabrdan sonra dünyada terrora total müharibə elan edən ABŞ bu faktordan həm də özünün dünyadakı hegemonluğunu möhkəmlətmək üçün maksimum yararlanmaq yolunu tutdu. Bu isə nəhayətdə Amerika ilə qalan dünya arasında 2001-ci ilin sentyabrında yaranmış anlaşma bağlarının tədricən qırılması ilə nəticələndi.\nTəsadüfi deyil ki, 2001-ci oktyabrında Amerikanın Əfqanıstanda "Əl-Qayda" və "Taliban"a qarşı başladığı "Əyilməz azadlıq" əməliyyatını dünya anlayışla qarşılamışdısa, 11 sentyabrdan ilyarım sonra, 2003-cü ilin martında, beynəlxalq terror şəbəkəsi, o cümlədən "Əl-Qayda" ilə əlaqəsi təsdiqlənməyən İraqda Səddam Hüseyn rejiminin devrilməsi ilə başlanan müharibə dünyanın böyük əksəriyyəti tərəfindən mənfi qarşılandı.\nÇünki İraq müharibəsi antiterror mübarizəsi kontekstindən kənara çıxmışdı və onun ABŞ-ın Yaxın Şərqdəki siyasi və geoiqtisadi maraqlarını təmin etmək məqsədi güddüyü olduqca aşkar idi. Təsadüfi deyil ki, Əfqanıstandan fərqli olaraq, İraq müharibəsinin başlamasına nə BMT razılıq vermişdi, nə də Amerikanın NATO-dakı müttəfiqləri (Britaniya istisna olmaqla) bu müharibədə ABŞ-la yanaşı yer aldı.\nBeynəlxalq miqyasdakı antiterror koalisiyası indi çox yayğın görünür. İraqda dörd ildən bəri davam edən qanlı dövranın nə vaxt bitəcəyi, habelə ABŞ-ın bu "bataqlıq"dan necə çıxacağı isə çoxlu suallar doğurur. Bu gün dünyanın bütün ölkələri terrorla mübarizəni özünün milli təhlükəsizliyinin prioritet istiqaməti elan edib. O cümlədən beynəlxalq terrorun ən böyük hədəfi olan Amerika da bu məqsədlə milyardlarla dollar vəsait xərcləyir, viza rejimini sərtləşdirir, total izləmə və kəşfiyyat şəbəkəsini gün-gündən möhkəmlədir.\n2001-ci ildən sonra ABŞ-ın hərbi büdcəsi dəfələrlə artıb. Bu isə deməkdir ki, Amerika antiterror müharibəsində nəfəs dərmək niyyətində deyil. Amma bütün bu fantastik büdcəyə və təhlükəsizlik tədbirlərinə rəğmən bu gün Amerika cəmiyyəti, beş il öncə olduğu kimi, yenə özünü terror təhlükəsi qarşısında müdafiə olunmuş hesab etmir.\n11 sentyabrdan təkcə Amerika üçün deyil, bütün dünya üçün çıxan başlıca nəticə isə terrorla hamılıqla, heç bir ikili, üçlü standartlara yol vermədən mübarizə aparılmasının labüdlüyüdür.\nNə qədər ki, ayrı-ayrı dövlətlər terrora və onu özünə fəaliyyət prinsipi seçən qüvvələrə münasibətdə gerçəklik deyil, siyasi maraqlar prizmasından yanaşacaqlar, nə qədər ki, dünyada terrora "yaxşı" və "pis", "mənim" və "sənin" bölgülərinə ayrılaraq qiymət veriləcək, bu bəladan nə bütövlükdə dünyanın, nə də ayrılıqda heç bir kiçik, yaxud fövqəl dövlətin qurtulması mümkün olan iş deyil.\nVüqar Orxan, “525-ci qəzet”, 11.09.2006.\n19.05.2009, 12:30 204


Milli Məclisin deputatı Çingiz Qənizadə 80 saylı İmişli- Beyləqan seçki dairəsinə daxil olan İmişli rayonunun Ağammədli kəndində seçiciləri ilə görüşüb.\nLent.az -ın məlumatına görə, deputatla görüş zamanı Ağammədli kəndinin seçiciləri ümumi problemləri diqqətə çatdırıblar.\nDaha sonra parlament üzvü, görüş zamanı ölkədəki ictimai-siyasi durum, cənab prezidentin son günlərdə minimum əmək haqlarını 250 manata qaldırması,müəllimlərin, hərbçilərin maaşının artırılması istiqamətində atdığı addımlar, Dağlıq Qarabağ məsələsi barədə fikir mübadiləsi aparıb.\nÇingiz Qənizadə kənd sakinlərinin kəndlə bağlı ümumi problemlərini dinlədikdən sonra hər bir müraciətlə bağlı aidiyyatı qurumlara məlumat verəcəyini bildirib və sakinləri fərdi qaydada qəbul edərək şikayətlərini qeyd edib. Sonda deputat hər bir şikayəti araşdıracağına, maksimum imkanı daxilində kömək edəcəyinə söz verib.


Pekin Xarici Dillər Universitetinin nümayəndə heyəti Azərbaycana səfər edir » TEHSIL-PRESS Agentliyi\nÇinin nüfuzlu ali təhsil ocaqlarından olan Pekin Xarici Dillər Universitetinin (PXDU) nümayəndə heyətinin aprelin 19-da Azərbaycana səfəri başlayır.\nRektor Pen Lonun rəhbərlik edəcəyi nümayəndə heyətinin səfərinin məqsədi Azərbaycanın elm və ali təhsil ocaqları ilə müxtəlif istiqamətlər üzrə əməkdaşlığın genişləndirilməsi, birgə layihələrin icrası, müəllim və tələbə mübadiləsinin təşkili, birgə kadr hazırlığı məsələlərini müzakirə etməkdir.\nAprelin 22-dək davam edəcək səfər çərçivəsində Azərbaycan Milli Elmlər Akademiyasında, Bakı Dövlət Universitetində, “ADA” Universitetində, Azərbaycan Dillər Universitetində görüşlər nəzərdə tutulub. PXDU ilə AMEA-nın Nizami Gəncəvi adına Ədəbiyyat İnstitutu arasında ədəbi əlaqələrin yaradılmasına, Azərbaycan Dillər Universiteti ilə elmi və tələbə mübadiləsinin təşkilinə dair müqavilələr imzalanacaq.\nPXDU-da hazırda 98 xarici dil tədris olunur. Ötən ilin fevralından başlayaraq universitetdə Azərbaycan dilinin ikinci dil kimi tədrisinə başlanılıb. “Bir kəmər, bir yol” strategiyası çərçivəsində Çinin Azərbaycan ilə əlaqələrinin inkişafını nəzərə alan ölkənin Təhsil Nazirliyi PXDU-da Azərbaycan dili üzrə kadrların hazırlanmasını qərara alıb. Növbəti tədris ilində 12 çinli gənc Azərbaycan dili üzrə dördillik bakalavriat təhsili almaq imkanı qazanacaq. Tədris proqramına Azərbaycan dili ilə yanaşı, Azərbaycan tarixi, mədəniyyəti, ədəbiyyatı fənləri də daxil edilib.\nXəbərin tarixi: 18.04.2018 / 18:46\nAzərbaycan Universiteti Konfutsi İnstitutu ilə əməkdaşlığa başlayır\nKoreya səfiri BDU-da olub


Azərbaycan” qəzetinin səhifələrində - 69-cu yazı\nAzərbaycan” qəzetinin səhifələrində - 69-cu yazı Güney Azərbaycan\nTəbriz radio stansiyasının fəaliyyətinə yerlərdən münasibət barədə: Azərşəhrdə\nRadio stansiyasının açılması münasibəti ilə Azərşəhrdə mərkəzi komitəyə və baş nazirliyə göndərilən bir teleqrafda deyilir ki, radio stansiyasının açılması Azərbaycan millətinin varlığını və onun gələcəkdə nə kimi böyük səadətlərə nail olacağını dünya millətlərinə elan etmək deməkdir.\nStansiyanın açılması münasibəti ilə burada təşkil olunan 4 min nəfərlik bir mitinqdə xalqımız öz səmimi təbriklərini ərz etməklə bərabər “Öz sevgili milli dövlətimizin və candan əziz olan ana yurdumuzun mühafizəsi və müdafiəsi uğrunda hər cür fədakarlığa hazırıq” demişlər.\nMəhzun: “Qəhrəman oğlum”\nTumarla atını, sil yarağını\nEy doğma yurduna paseban oğlum.\nUca tut əlində al bayrağını\nQoy əssin göylərdə qəhrəman oğlum.\nDüşmənlə gələndə hər vaxt üz-üzə\nSüngüylə dəl bağrın, tez çökdür dizə\nAzəri övladı demişlər bizə\nVermə xainlərə heç aman, oğlum.\nBaban Koroğlu tək çapır atını\nYerin tərpətkinən yeddi qatını\nÜrəkli açginən qol-qanadını\nŞığı sarlar üstə, sən tərlan oğlum.\nGəlsin səngərlərdən igid nərəsi\nDüşəndə dağlara güllənin səsi\nSərilsin yerlərə xain dəstəsi\nQoy olsun düşmənin bağrı qan, oğlum.\nQəhrəman oğlanlar qorxub saralmaz\nQoç igid ölər ki, alçaq ad almaz\nNamərddən dünyada nişanə qalmaz\nMərd oğul diridir hər zaman, oğlum.\nPolad səngərində yerə batginən\nAtanda gülləni sərrast atginən\nDüşməni toprağa, toza qatginən\nQoy öpsün alnından komandan, oğlum.\nQəlbini tutmasın heç zaman məlal\nSənindir bu dövlət, bu cahü-cəlal\nİgid ol, döşündə parlasın medal\nQoy üzün ağ olsun, ərsəlan oğlum.\nSəttarxan heç vaxt çıxmayır yaddan\nAzadlıq yolunda olubdu qurban\nAdına yazırlar hər zaman dastan\nDiridir dünyada o aslan, oğlum.\n“Azərbaycan” qəzeti. ADF orqanı, Təbriz, say 171, 12.04.1946\nFiridun Bazərqan: "Təbriz"\nİllər boyu azadlığın səngəri olan Azərbaycanın mərkəzi Təbriz çöküntü bir düzənlikdə Urmiya dəryaçasının şimali-şərqində yerləşir. Bu düzənlik neçə çayların (Acıçay və Meydan çayı) vasitəsi ilə sulanır. Təbrizin ərazisi ümumi halda Səhənd və Qaradağ dağlarının kənarındadır. Təbrizin müxtəlif nöqtələrinin hündürlüyü 1350-dən 1500 mertədəkdir və onun şimal-şərqində 1800 metr hündürlükdə Eynal-Zeynal təpələri yerləşir ki, Səhənd dağını Qaradağa birləşdirir. Qaradağın dağlarından keçidin çətin olması və habelə Səhəndin Təbriz ilə Marağa arasında yerləşməsi Təbrizə böyük əhəmiyyət veribdir. Çünki yalnız Xəzər dənizindən Qara dənizədək bir yol vardır ki, o da Təbrizdən keçməlidir. Bu yolun varlığı və habelə Təbrizdən İraqa və Cənubi Qafqaza olan yollar bu şəhər üçün böyük ticarət və mərkəziyyət əhəmiyyəti vermişdir. Təbriz zəngin və bollu meyvəyə malikdir. Habelə onun xalçaçılıq sənayesi də əhəmiyyətlidir. Təbrizin tarixinə dair müəlliflər qədimdə və ya müasir dövrdə çoxlu əsərlər yazmışlar. Akademik Struve (Vasiliy Vasilyeviç – red.), fransız şərqşünası Maspero (Qaston – red.) və habelə Assuriya yazılarının göstərdiklərinə görə 3000 ildən artıq mədəniyyət tarixi olan Azərbaycan xalqının ən qədim sənətkarlıq və elm mərkəzi Təbriz şəhəri miladi tarixindən 700 il qabaq salınmış və Midiya dövləti dövründəki həmin Tarvasis (Tavaris – red.) ya Tarvakis (Tarmakis – red.) şəhəridir. Təbriz şəhəri özünün minillərə malik olan tarixində bir neçə dəfə Azərbaycanın siyasi mərkəzi olaraq beynəlxalq siyasət dünyasında görkəmli rol oynamışdır. Şərqin Hindistan və Çin kimi böyük ölkələri ilə Avropa ölkələri arasında ticarət uzun zaman Təbriz vasitəsilə aparılmışdır. Şərqdən gələn ticarət yolu Təbrizdən keçərək kiçik Asiya və Qara dəniz sahilləri ilə Qərb ölkələrinə getmişdir.\nYaqut Həməvi özünün “Müəccim əl-Buldan” ( - معجم البلدان Ölkələrin lüğəti) adlı kitabında yazmışdır ki, Təbriz abad və gözəl bir şəhərdir. Onun möhkəm kərpic və gəcli divarları var. Onun arasından çaylar keçir. Ətrafı tamamilə bağdır və meyvəsi bol olar.\n“Nəzhətül-qulub” Təbrizi Azərbaycanın darülmülkü (şah sarayı – red.) adlandırıb və onun salınması tarixinə dair belə yazır: “Təbriz şəhərini Harun ər-Rəşidin qadını Zübeydə xatun 175-ci ildə saldırmışdır”. Tarixi məlumat bu yazını inkar edir.\nBiz şəhərin salınma tarixini bu cür anlamış olsaq, o zaman Təbrizin 25-ci hicrət ilindən (645-ci ilin sonu və 646-cı ilin əvvəllərinə təsadüf edir – red.) başlayaraq ərəblərə qarşı təşkil etdikləri üsyanları və apardıqları mübarizəni unutmalıyıq.\nYunan tarixçisi Herodotun Təbriz haqqında verdiyi məlumatda deyir: “Yuxarı Asiyada 520 il hökmranlıq edən assurilərin əsirliyi altından birinci olaraq midiyalılar xilas olmuşdur. Təbriz şəhəri Midiya dövlətinin paytaxtı olmuşdur. Qədim Ekbatanın Təbriz şəhəri olması ehtimalı vardır”.\nƏlbəttə, bu fikir ümumi tarix alimləri tərəfindən qəbul edilmiş bir fikir deyil. Çünki qədim Ekbatanın hazırkı Həmədan şəhəri olduğuna dair sənədlər vardır. Təbriz şəhəri orta əsrlərdən Şah İsmayıl dövrünədək azərilər (azərbaycanlılar mənasında işlənmişdir – red.) yurdunun qüdrətli və böyük dövlətlərinin mərkəzi olduğuna görə sənətkarlıq və ticarət aləmində, habelə maarif sahəsində yüksək tərəqqilərə malik olmuşdur. Sanki o əsrlərin məşhur maarifpərvərləri və alimləri elm və təhsil almaq üçün Şərq ölkələrindən Təbrizə gəlirdilər.\nTəbrizin həyatı dövründə təkrar zəlzələlər olmuşdur. Onların ən güclüləri 858/859 və 1042-ci illərdə baş vermişdir. Bu ikinci zəlzələdə 40 min nəfər ölmüşdür. 1722 və 1780-ci illərdə baş verən zəlzələlər nəticəsində Təbrizin məşhur mədəniyyət yerlərindən olan Rəşidiyyə, Əlaiyyə, Dəməşqiyyə, Lovloviyyə, Mərcaniyyə, Süleymaniyyə, Müzəffəriyyə, İsgəndəriyyə, Qaziyyə və Nəsiriyyə kimi tarixi binaları yox olmuşdur.\n1501-ci ildə Təbriz Səfəvi dövlətinin paytaxtı oldu. 1514-cü ildə isə Sultan Səlim xan Osmanlı bu şəhəri tutmuşdur. 1585-1586-cı illərdə təbrizlilər Osmanlılar əleyhinə qiyam etmişlər. Bu qiyamlar, habelə təbrizlilərin ərəblər və monqollar əleyhinə apardıqları mübarizə tarixdə çox geniş və parlaq səhifələrdəndir. Biz burada onların ayrı mövzu olmasına görə Təbrizin mübariz tarixini ətraflı şərh vermirik. Bunu bilməliyik ki, Sultan Səlim 1514-cü ildə Çaldıran müharibəsindən sonra Təbrizi müvəqqəti halda tutaraq çoxlu qətl və qarətdən savayı Təbrizin 3000-ə qədər sənətkarını da zorla İstanbula mühacirət etməyə vadar elədi.\nHəmin bu sənətkrların mühacirəti İstanbulda ticarət və sənətkarlığın tərəqqiyə doğru getməsinə səbəb oldu. Çünki romalılardan sonra o şəhərdə sənətkarlıqdan bir əsər-əlamət qalmamışdı. Halbuki, o zamandan bu yana İstanbulun bütün incəsənət və ali binaları təbrizlilərin əli ilə tikilmişdir.\nKeçmiş dünya müharibəsində Təbrizə çoxlu ziyan dəydi. Belə ki, onun ticarəti dəymiş bu ziyanlar nəticəsində tamamilə dayandı. Təbrizin çoxlu binaları, dediyimiz kimi, zəlzələ nəticəsində aradan getmişdi. 1880-ci ilin statistik bir məlumatına görə o zaman Təbrizdə 318 məscid, 100 hamam, 166 karvansara, 2600 ev var imiş. Təbriz haqqında siyahılar çoxlu şey yazmışlar. 13-cü miladi əsrində məşhur italiyalı səyyah Marko Polo Təbrizi görmüş və onu nəcibzadələr şəhəri adlandırmışdır. Polo Təbrizin toxucularını və onların yaratdıqları zəngin məhsulları tərifləmişdir. Daha sonra onun ticarət əhəmiyyətini şərh etmişdir. Avropa səyyahı Klavixonun (İspan diplomatı və səyahı Rüyi Gonzalez de Klavixo – red.) göstərdiklərinə görə Əmir Teymur zamanı (1400-cü miladi hüdudunda) Təbrizdə 200.000-ə qədər ailə varmış. Bu səyyah bir müddətdə Təbrizdə qalaraq şəhər haqqında maraqlı məlumat yazmışdır. O, göstərmişdir ki, Təbrizdə çoxlu yaxşı xiyaban və küçələr vardır. Buradakı gözəl dükanlarda müxtəlif şeylər satılır. Xiyaban və küçələrin arasında qalayabənzər və çoxlu qapıları olan böyük binalar var ki, bu binaların içərisində müxtəlif qəşəng mağazalar olur. Bu örtülü bazardan küçələrə çoxlu darvazalar açılır. Burada çoxlu ipək və pambıq parçalar, stul, başmaq, kəhrəba və sair şeylər satılır. Təbriz ən mühüm ticarət şəhəridir.\nKlavixo Təbrizin səliqə-səhmanlı şəhər hasarı barədə məlumat verməmişdir. Daha 15-ci əsrdə Kantarini Təbriz haqqında məlumat vermişdir. Onun yazdığına görə, şəhər ətrafının bəzi yerlərində palçıqdan çəkilmiş divarın dağınıq vəziyyətini görmüşdür. Bundan əlavə şəhərin içərisində ali binalar, bəzəkli məscidlər və mədrəsələr var imiş. Yenə Avropalı Şiltberqer adlı səyyah yazır ki, Təbriz 15-ci əsrdə Miranşahın hakimiyyəti dövründə böyük ticarət şəhəri olmuşdur.\nKont Doqofino (1816-1882) İranda fransız elçisi olaraq özünün “Üç il Asiyada” adlı kitabında yazır ki, Təbriz İranın böyük şəhərlərindən biridir. Tehran paytaxt olduğu halda Təbriz ondan irəli və böyük bir şəhərdir. Təbrizin havası qışda çox sərin və soyuq olar, o zaman Təbrizdə narın yağış yağar.\n15-ci əsrdə Təbrizə gələn venetsiyalı səyyahlar da Təbrizin ticarətindən və qadınlarından yazmışlar. Fransız səyyahı Taderniye yazır ki, Təbrizdə pul qum kimi ələ gəlir. Ayrı bir fransız səyyahı Şarden Səfəvilər zamanında Təbrizin 15 min evi olduğunu bildirmişdir və yazmışdır ki, bu şəhərin yarım milyon əhalisi və 250 məscidi, 300 karvansarayı var.\nMüəlliflərdən lord Kerzon adlı məşhur ingiltərəli bir siyasətçi öz səyahətnaməsində Təbriz haqqında tarixi və geniş izahat vermişdir. Təbriz tarixindən bir neçə səhifə şərh verərək göstərmişdir ki, “Təbriz” sözü ariyalı (fars – red.) tab ( isti) və riz (axın) mənasını verən sözlərindən ibarətdir. Bu adı bu şəhərə vermək o münasibətlə olmuşdur ki, şəhərin ətrafında isti çeşmə və sular vardır. O yazır ki, Təbrizdə 1134-cü hicri (1722-ci miladi – red.) ilində baş verən zəlzələdə 80 min nəfər ölmüşdür. Təbriz bir müddət Qaraqoyunlu kürdlərinin hökumət mərkəzi və 1220-ci hicri (1805-ci miladi) ilindən Qacar vəliəhdlərinin iqamət yeri olmuşdur.\nKerzon Təbrizin əhalisini 200 min nəfər qeyd edərək yazır ki, bu şəhərdə 40 min dükan və 166 karvansara vardır. Bu müəllif Ərk qalasından və Göy məsciddən ad aparmışdır. O yazır ki, Abbas Mirzə Ərk qalasını ölüxanaya çevirmişdi və bir müddətədək əxlaqsız qadınları Ərkin başından aşağıya atardılar. Lakin bir dəfə bir qadının çadrası onu nicat çətiri kimi ölümdən saxladı və bu zamandan təbrizlilər bu hadisəni möcüzə kimi qəbul edərək o əməli tərk etdilər.


“Burada yaşamırdı, özünü də bədbəxt etdi, “Tofaş”ı da – “Tri Karona”da intihar | Online ictimai-siyasi qəzet\n“Burada yaşamırdı, özünü də bədbəxt etdi, “Tofaş”ı da – “Tri Karona”da intihar\nTarix: 30.01.2018 | Saat: 11:26:00\nHafta.az-ın əməkdaşı intiharın təfərrüatlarını öyrənmək üçün hadisə yerində olub. Əməkdaşımızın verdiyi xəbərə görə, hadisə “Tri Karona” adlanan binaların yerləşdiyi ərazidə qeydə alınıb. İntihar edən şəxs 22-ci mərtəbədən “Araz” marketin qarşısında dayanmış avtomobilin üzərinə atıb. Əməkdaşımızın hadisə yerindən qeydlərinə baxaq:\nBiz hadisə yerinə çatanda ərazidə süpürgəçi işləyən xanım ətrafdakı qan gölünü vedrələrə yığaraq təmizləyirdi. Qan qoxusu bütün ətrafı bürümüşdü və ürəkbulandırıcı mənzərə var idi. Ərazidə olan sakinlər bildirdilər ki, Nicat Vəliyev gecə saat 02:00 radələrində 24 mərtəbəli binanın 22-ci mərtəbəsindən atıb.\nO, sahibinin kimliyi hələlik dəqiqləşdirilməyən 90LH 471 “Tofaş – Şahin” markalı avtomobilin üzərinə düşüb. Avtomobilə ciddi ziyan dəyib. Maşının dam hissəsi çöküb və şüşələri ətrafa çiliklənib.\n“Burada yaşamırdı, yaşasaydı tanıyardıq. Özünü də bədbəxt etdi, sahibi ortaya çıxmayan “Tofaş”ı da. Bu maşın ələ gələsi deyil. Düzəltsə də sürə bilməz...”.\n“Hadisədən xəbər tutanda gec olub. Həmin vaxt artıq oğlan intihar edibmiş. Görən kimi polisə məlumat verib”.\nİntiharın detalları isə məlum deyil. Daha doğrusu, sakinlər “yad adam”ın niyə həmin binada intihar etməsinin səbəbini bilmədiklərini deyirlər.\n19.12.2018 30 cinayətin üstü açılıb\n18.12.2018 Evlərdən qızıl oğurlayan şəxslər saxlanılıb\n18.12.2018 İş adamının 119 min manatını alıb qaçan şəxsə hökm oxundu\n18.12.2018 Çöl quşlarını kənd toyuğu adı altında satmaq istəyən şəxs saxlanılıb - FOTO\n18.12.2018 Cinayət Məcəlləsinin 2 maddəsi ilə axtarışda olan şəxs saxlanılıb\n“Şəhidlər Xiyabanında asayişi pozmağa cəhd ən azından şəhidlərimizin ruhuna hörmətsizlikdir” – Bəhruz Quliyev


Cenub.az yeni dizaynda və mobil versiyada » Cenub.az - Regional Qazet\nƏn obyektiv informasiyaların, pərdəarxası olaylar haqqında məlumatların, maraqlı statistikaların ünvanı olan cenub.az saytı - evdə, ofisdə, səyahətdə... həmişə, hər yerdə sizinlədir.\nOfisi Masallı rayonunda yerləşən, “Cənub xəbərləri” qəzetinin elektron variantı kimi fəaliyyət göstərən “cenub.az” saytı bu günlərdə özünün mobil versiyasını da yaratdı. Saytın dizaynında da əsaslı dəyişiklik edildi. İndi siz Ana Səhifədə daha çox material görəcək, əvvəlki yazılarla daha yaxından tanış olacaqsınız.\nSaytın ön hissəsinə oxuculara rahat olsun deyə, digər internet resurslarımızın - Cənub xəbərtv-nin, eləcə də masallida.az və arkivan.az saytlarının da banerləri yerləşdirilib.\nƏn başlıcası, indi çoxlarının internetə telefon vasitəsi ilə girdiyini nəzərə alıb, saytın mobil versiyasını da yaratdıq. İndi mobil telefonda sayta girən kimi manşet yazılarını, digər ön yazıları görməklə yanaşı, sol tərəfdə “bölümlər” işarəsinə toxunmaqla saytdakı digər bölümlərdəki yazılarla da tanış ola biləcəksiniz. Burada “Masallı ensiklopediyası-ərazilər”, “Masallı ensiklopediyası-ümumi”, eləcə də “Sosial”, “Siyasi”, “Mədəniyyət”, “İdman”, “Kriminal” və digər bölmələrdəki yazılarla daha ətraflı şəkildə tanış olmaq imkanınız olacaq. “Çəpərüstü söhbət” rubrikamızın arxivi də sizə geniş formatda təqdim ediləcək. “Videolar” bölümündə əsasən video, infoqram və digər formalardan istifadə edilməklə araşdırma yazılarımız təqdim olunur.\n“Yazarlar” bölümündə bizimlə əməkdaşlıq edən Alzaman Baxışlının, Xodaşirin Cəbiyevin, Nurəddin Ədiloğlunun, İldırım Şükürzadənin, Faiq Hüseynzadənin, eləcə də Zahir Əmənovun müəllif yazıları ilə tanış ola biləcəksiniz. Ən yeni bölüm isə “Cənub xəbərtv-dən seilmişlər” bölümüdür. Hazırda yükləmə mərhələsində olan həmin bölümdə isə Cənub xəbərtv-nin ən çox maraq doğurmuş verilişləri yer alacaq.\nDigər bölümləri isə, necə deyərlər, baxarsınız, görərsiniz.\nReklam yerlərimiz də çoxalıb. Siz də reklam imkanlarımızdan istifadə etsəniz, çox şad olarıq.\n“cenub.az” saytının rəhbərliyi\nSaytın mobil versiyasının və yeni dizaynının hazırlanmasında yüksək peşəkarlıqla və böyük həvəslə çalışan proqramçı Ramil Dadaşova, yazıları operativ şəkildə sayta yüklədiyinə görə Faiq Hüseynzadəyə dərin təşəkkürümüzü bildiririk.


Rusiya islahatlar yolunda | Xalq Qəzeti\n14.10.2016 09:46 | Oxunma sayı: 1025\nSoçidə təşkil edilmiş Beynəlxalq Sərmayə Forumunda Rusiya rəsmiləri düşündürücü fikirlər ifadə ediblər. Baş nazir, "Sberbank"ın rəhbəri, keçmiş maliyyə naziri kimi yüksək səviyyəli mütəxəssislər ölkənin idarəetmə sistemində islahatların aparılmasının həyati əhəmiyyətli məsələ olduğunu vurğulayıblar, əks təqdirdə, ölkəni ciddi problemlərin gözlədiyi bildirilib. Dmitri Medvedev, German Qref, Aleksey Kudrin yuxarıda təsvir edilən proqnozu verərkən konkret faktlara əsaslanıblar. Problemin kökündə Rusiyada köhnə idarəetmə fəlsəfəsinin və mexanizmlərinin durduğu göstərilib. Belə qənaətə gəlinir ki, yaxın zamanlarda islahatlar aparılmasa, 2017-ci ildə onu reallaşdırmaq daha çətin olacaq, iki ildən sonra isə "şok vəziyyəti" yarana bilər. Burada daha çox vurğulanan fakt ölkənin ehtiyat fondunun kasadlaşmasıdır. Lakin Rusiya böyük dövlətdir və burada baş verən kataklizmlər geniş bir ərazidə böhran yarada bilər. Bu məqam üzərində düşünmək faydalı ola bilərdi.\nObyektiv analizin real nəticələri\nRusiyada ən yüksək səviyyədə dövlət idarəetməsində islahatlara başlamaqdan bəhs edirlər. Baş nazir Dmitri Medvedev Soçidə Beynəlxalq Sərmayə Forumu çərçivəsində təşkil olunmuş tədbirlərdə bu barədə bir daha konkret fikir söyləyib. Onun proqnozu 3 faktora əsaslanır. Birinci amil sovet sistemindən qalmış və idarəetmədə hələ də üstünlük təşkil edən inzibati-bürokratik əngəllərdir. İkincisi, keçən əsrin 90-cı illərində islahatlar adı altında reallaşdırılan bəzi proqramların hələ də qüvvədə qalmasıdır. Üçüncüsü isə qəbul edilən yeni qanunlar paketinin həyata keçirilmə mexanizmlərinin səmərəsizliyidir. Sonuncu amil ilk iki faktordan irəli gəlir. Yəni yeni qəbul edilən qanunların işlək olması üçün sovetlərdən miras qalmış idarəetmə sistemi və 1990-cı illərdə formalaşdırılan bir sıra mexanizmlər yenilənməlidir.\nOnun sözlərinə görə, iqtisadi islahatların zəifliyi köhnə idarəetmənin ömrünü uzadıb ki, bu da yerlərdə rəhbər işçilərin proseslərə yaradıcı yanaşa bilməməsinə səbəb olub. Nəticədə, onlar "yuxarıdan göstərişlər" gözləyiblər. Müasir qlobal sosial-iqtisadi reallıqlar isə tamamilə fərqli yanaşma tələb edir. Rusiyanın dünyanın əksər dövlətləri ilə iqtisadi-ticari əlaqələri var və o, həmin ölkələrlə bazar iqtisadiyyatının şərtləri daxilində əməkdaşlıq etməyə məcburdur. Daxili iqtisadi sistemin köhnə mexanizmlərlə işləməsi xarici bazarlarla ziddiyyət yaradır. Baş nazir bu vəziyyəti belə ifadə edib: "Rusiya idarəetmə sistemi çevik deyil".\nTəsəvvür edin ki, yeniləşən Azərbaycanla Rusiya arasında əməkdaşlığı inkişaf etdirməyə bəzi mexanizmlər mane olacaq. Bu da hər iki ölkəni qane etmir. Qarşılıqlı maraq doğuran əməkdaşlıq sferalarında müasir tələblərə uyğun inkişaf dinamikasına nail olmaq çətinləşə bilər.\nYuxarıda vurğulanan məqamlardan əlavə, Rusiyanın qabaqcıl mütəxəssisləri və yüksək vəzifəli məmurları elə faktlardan bəhs edirlər ki, böyük bir ölkənin idarəetmədə nə dərəcədə problemlər yaşadığına tam əminlik yaranır. Məsələn, Soçidəki tədbirdə keçmiş maliyyə naziri Aleksey Kudrin, "Sberbank"ın rəhbəri German Qref və indiki maliyyə naziri Anton Siluanov müzakirələr zamanı düşündürücü tezislər ifadə ediblər. Onlar belə bir ortaq nəticəyə gəliblər ki, Rusiyanın hazırkı büdcə siyasəti acınacaqlı vəziyyətdədir. Buna görə də A.Siluanova qibtə etmək olmaz, o, həssas durumla üzləşib.\nBütövlükdə G.Qref də təxirəsalınmaz islahatların aparılması barədə danışıb. Onun fikrincə, Rusiyada islahatları "arzulamamaq ehtiyatı" tükənir. Misal olaraq o, vergi sisteminin problemlərini göstərir. Əgər vergi artırılmasa, islahatlar qaçılmazdır. Vergini sonsuz artırmaq isə mümkün deyildir. Deməli, islahatları aparmamağın heç bir əsası qalmır. G.Qref vurğulayıb ki, əgər tezliklə bunu həyata keçirmək mümkün olmasa, bir ildən sonra islahatları aparmaq daha çətin olacaq, iki ildən sonra isə bunu "şok rejimi"ndə etmək lazım gələcək.\nBunların əsasında G.Qref həyəcanlı bir qənaətə gəlir – 2017-ci ildə Ehtiyat Fondu tükənə bilər. Ölkənin bir çox subyekti borc içində batır və bu, son hədd deməkdir. Etiraf edək ki, kifayət qədər ciddi müddəalardır. Əgər vəziyyət belə davam etsə, gələn ildən Rusiya bütün sahələrdə dərin böhran içinə düşə bilər. Çıxış yolu isə idarəetmə sistemində köklü islahatların aparılması ola bilər.\nBeləliklə, D.Medvedevin Soçidə dediyi "dövlət idarəetməsi çox aşağı səmərə verir" fikri təsadüfən dilə gətirilməyib. Bu, bütün sistemin yeniləşməsinə ehtiyac duyulmasına işarədir. Baş nazir onu da ifadə edib ki, müxtəlif regionları olan Rusiya kimi böyük dövlətdə çoxpilləli idarəetmə sisteminin mövcudluğu daha keyfiyyətli idarəetmə mexanizminin işlənməsini tələb edir. Həmin məqsədə çatmaq isə çox yüksək peşəkarlıq tələb edir.\nDoğrudan da, şimal qonşumuz üçün çox mürəkkəb situasiyadır. Böyük bir dövlətdə ciddi islahatlar aparmaq çoxlu sayda faktor arasında harmoniya yaratmağı tələb edir. Rusiyanın buna gücü çatacaqmı? Sual ölkə rəhbərliyi qarşısında kəskinliklə qoyulub. Əgər həmin istiqamətdə səmərəli çıxış yolu tapılmasa, Rusiya problemlərlə üzləşə bilər. Bununla yanaşı, bütün postsovet məkanında mürəkkəb sosial-iqtisadi, siyasi, geosiyasi və hərbi problemlər meydana gələ bilər. Deməli, məsələ yalnız Rusiya ilə məhdudlaşmır – geniş bir ərazidə ciddi gərginlik ocağı təhlükəsinin yaranmasına yol verməmək üçün əməli addımlar atılmalıdır.


“Azdrama”da nə baş verir? - TƏHLİL\n14 Sentyabr 2015 17:47\nNəhayət ki, yalnız teatr adamlarını deyil, KİV-i, çoxsaylı tamaşaçıları da bu sual narahat etdi: teatrda nə baş verir? Bu qədər dərdin-çorun içində adamların teatra marağına sevinməyə tələsməyək. Əslində, teatr deyəndə ümumilikdə teatrı yox, Akademik Milli Dram Teatrını, onun son illərdəki qalmaqalları nəzərdə tuturlar. Bəlkə də teatr son 50 ildə bugünkü kimi gündəmdə olmayıb. Süjet-ssenari hələ bitmədiyi üçün "Azdrama"da baş verən ən son hadisələri kulminasiya adlandıra bilmərik. Necə deyərlər, bəlkə də tamaşa hələ bundan sonradır. Səhnə arxasında nələr baş verir, nə intriqalar yaşanır və onlar hansı şəkildə təzahür edir, kim bilir? Amma bəlli ki, "Azdrama" aysberqin görünən tərəfi kimidir. Az da görünsə, teatr haqda bir çox həqiqətləri ortaya çıxarır.\nBaş rejissor tələbi\nTeatrda ilk söz-söhbət teatra İsrafil İsrafilovun direktor təyin olunmasından az sonra, teatrın baş rejissorsuz işləyəcəyi məlum olanda başladı. Aktyorlar, teatr adamları baş rejissorsuz teatrı təsəvvürlərinə gətirmir, qeyri-mümkün hesab edirdi. Milli teatrın idarəetmə tarixində belə təcrübə yoxdur, baş rejissor ənənəsi var və bu ənənə elə Rusiya teatrlarında indi də qorunur. Baş rejissor teatrın repertuarını müəyyənləşdirir, aktyor truppasının inkişafını düşünür, bir növ teatrın profilini müəyyən etməyə çalışır və s. Bütün bu sadalananlardan başqa baş rejissorun teatra o qədər də proqressiv olmayan töfhələri də var.\nBaş rejissor vəzifəsi sıravi rejissora bir yaradıcı şəxsiyyət kimi özünü, teatr ideyalarını realizə etmək imkanı verir. Tofiq Kazımovun teatrı deyiləndə, onun teatrda baş rejissor işlədiyi illər yox, onun teatra gətirdiyi yeni ifadə vasitələri, estetik formalar nəzərdə tutulur. Hansı ki, o, bunları baş rejissor olduqda edə bilmişdi. Sıravi rejissor olaraq nə edə biləcəkdi, bu, aydın deyil. Deməli, baş rejissor teatrda rəsmən təsdiqlənmiş avtoritetdir . Hərçənd, başqa nümunələr də var: teatrda sıravi rejissor bəzən avtoritet olduqdan çox sonra rəsmən təsdiqlənir. Avtoritetlik isə (bu yerdə oxuculardan bu sözün oğru dünyasındakı anlamı ilə assosiasiya etməmələri acizanə xahiş olunur) xüsusən teatrda şəxsiyyət və yeni ideyalarla bağlıdır. Milli teatrda avtoritetlər zamanı üçün yeni teatr ideyalarının müəllifidir - mərhum Tofiq Kazımovdan, Hüseynağa Atakişiyevdən, bu gün baş rejissor və bədii rəhbər işləyən Bəxtiyar Xanızadəyədək. Onlar inzibati anlamda yox, estetik anlamda öz teatrını yaratdılar və bu teatrda kimin tamaşa qoyacağından asılı olmayaraq dərkənar kimi öz avtoqraflarını qoydular. Kimin tamaşa qoymasından asılı olmayaraq. (Elə məsələ də bundadır. Böyük bir teatrda kimin tamaşa qoymasından asılı olmayaraq bir rejissorun dəst- xəttinin formalaşması... Bu işin həm də yaxşı olmayan tərəfidir.)\nTeatrın da avtoritet olduğu zamanlarda - 90-larda yeni ideyalardan yeni teatrlar yaranırdı və pis-yaxşı məkan tapıb, öz tamaşaçılarını toplayırdı. Bu paytaxt teatr həyatının ən rəngarəng zamanları idi. 2000-lərdə bu teatrların bir neçəsi dövlət teatrı statusu qazandı, bir neçəsi isə Gənc Tamaşaçılar Teatrında əridilib yox oldu, biri isə (İbRus teatrı) sadəcə fəaliyyətini itirib bağlandı. Alternativ teatrlar ideyası, forma rəngarəngliyi Mədəniyyət və Turizm Nazirliyinin apardığı teatr islahatlarının itirdikləri idi (Qazanılanlar haqda onsuz da çox yazılıb, bunun üstündən keçirəm).\nPaytaxtın teatr həyatının donuq zamanlarında Akademik Milli Dram Teatrına yeni direktor təyin olundu. Və elan olundu ki, teatr bir müddət baş rejissorsuz işləyəcək. Bu qərarla Mədəniyyət və Turizm Nazirliyi yoxa çıxan kiçik teatrların yoxluğunu kompensasiya edəcəkdimi, ya "ağırtaxta "Azdrama"nı xilas etmək istəyirdimi, ya tamam başqa və sadə bir səbəb idimi, bəlli deyil. Hər halda Bu qərardan sonra "Azdrama" yeni ideyalara, eksperimentlərə və sıravi rejissorlara açıq, azad məkan kimi görünürdü. Bəlli olansa, kollektiv və bir sıra teatr adamları rəsmən təsdiqlənən avtoritet olmadan teatrı qəbul etmirdi.\nDirektor yaddaşlardakı baş rejissor avtoritetinə uyğun gəlməsə də, dünya praktikasında olan prodüser vəzifəsinə qismən uyğun gəlirdi. Teatra başqa teatrlardan aktyorlar, gənc rejissorlarla yanaşı xarici rejissorları da dəvət etdi.\nAktyorlar özləri ola-ola başqalarının bəh-bəhlə çağırılmasını həzm edə bilmirdi. Təbii idi. Xüsusən dəvət olunan rejissorlardan biri bu yaradıcı kollektiv haqda neqativ fikirlər deyirsə. Digər tərəfdənsə əsasən keçmiş şöhrətinin kölgəsində parlayan aktyorların yeni partnyorlara, iş üslublarına, dəyişikliyə açıq olmaması da təəccüblüdür.\nYUĞ və Drama\nTeatra dəvət olunan aktyor və rejissorlar mövzusunda qıcıq yaradan əsas nöqtə YUĞ teatrıdır. Daha doğrusu, teatrın heyətindən "Azdrama"ya dəvət olunan aktyor və rejissorlar. Bu, "Azdrama" düyününün ən yaradıcı konfliktidir. Bir az da lovğalıq etsək, guya ciddi teatr söhbətləri varmış kimi aparsaq, personalara olan antipatiyaları kənara qoysaq, bu hardasa estetikaların inkarı və ya toqquşmasıdır. "Azdrama" narazılığında bu məqam qeyd olunurdu: ayrı-ayrı estetikaları olan teatrların sintezi mümkün deyil. Hərçənd burada sintezdən danışmaq yersizdir. Prodüser teatrının qanunu deyək, amma Prodüser sözünü ehtiyatla işlədirik. Səbəb? Akademik Milli Dram Teatrı dövlət teatrıdır və tamaşalar üçün kənardan vəsait, demək olar ki, cəlb olunmur (bu, kinoda problemdir qaldı teatrda), teatrın bəlli bir rəqabət meydanı, "bazarı" yoxdur. Bu çətin situasiyada teatrı bu şəkildə idarə etmək əlbəttə, asan deyil. Uğursuzluqlar qaçılmazdır. Amma küyə düşmədən teatrın son 10 ildəki vəziyyətini nəzərdən keçirəndə, aktyorların iddia etdiyi kimi hansısa şöhrətli, şedevrlər təqdim edən teatrın batmasından danışmaq gülməlidir. Axı əvvəlki dövrə aid hansı nümunəni göstərə bilərlər? Telman Adıgözəlov, Yaşar Nuri, Eldəniz Zeynalov, Səyavuş Aslan kimi böyük aktyorların sağlığında belə teatrda bir iki diri tamaşa tapmaq olardı. Qalanları müasir dramaturqların uzun və urapatriotik, pafoslu tarixi dramları, Bəsti Cəfərovanın zorla gərgin antik qəhrəmanları (onu illər sonra "Xanuma"da "diri bir obrazda" görmək sevincli olduğu qədər ağrılı idi), yeni heç nə deyə bilməyən, teatra illüstrasiya kimi qoyulan, ifadə vasitələrində monoton tamaşalar... O tamaşalar ki, aktyorları təkcə qocaltmadı, həm də köhnəltdi. Teatrda yaşanan təqaüdə getmək qorxusu qocalıqdan çox, köhnəlmək acısı idi. Bura qədər yazılanlara dərd deyək. Teatrın dərdləri. Konflikt isə belə asan görünən deyil. Daha mürəkkəbdir. Mətbuata çıxan "Azdrama" həngaməsini izləmək kifayətdir ki, onun görünməyən bir qatı olduğu sezilsin.\nGörünən konflikt sabit tərəf ilə dəyişən tərəf arasındadır. Sabit tərəf teatrın direktoru cənab İsrafil İsrafilovdur. Dəyişən tərəf sayı gah artan, gah azalan, tərkibi dəyişən aktyor qrupudur. Ona görə artıb-azalan ki, aktyorlar öz mövqeyini tez-tez dəyişirlər. Bu gün direktora üsyan edən, sabah razılığını bildirir. Ən radikal çıxışlar edən Sərdar Rüstəmov, Əli Nur, Ramiz Məlik kimi... Bir-birlərini satılmaqda, yaltaqlıqda ittiham edirlər. Bu ittiham edənlər də sonra fikrini dəyişir. Bəzənsə fikirlər hansısa hadisədən sonra dəyişir. Məsələn, bir dəfə səsi eşidilməyən, ümumiyyətlə varlığı-yoxluğu duyulmayan Atababa Hacıbababəyov işdən çıxarıldıqdan sonra silsilə məqalələr yazır (Ola bilsin, yazdıqlarında da haqlıdır. Amma bir sual yaranır ki, bu adam işlədiyi müddətdə indi təsvir etdiyi ədalətsizliyə, biabırçılığa niyə dözüb? Niyə onda heç vaxt səsini çıxarmayıb?)\nBelə məqalələrdə teatr haqda işlədilən "məbəd", "mənəviyyat mərkəzi" kimi təyinlərlə bu əxlaq bir-birinə uyğun gəlirmi? Cahangir Novruzovun aerobikada millilik axtaran qəhrəmanı demişkən: "Gəl-mir"!\nPis olan odur ki, məsələ sağlam tənqiddən uzaqlaşıb çirkin bir kampaniyaya çevrilib. Hansı motivlə olursa olsun direktora qarşı olmaq trendə çevrilir və bu dəbdən geri qalanlar yaltaqlıqda ittiham olunur. Pis olan odur ki, bu kampaniyanın hay-küyündə direktorun işindəki gerçək çatışmazlıqlar (məs. repertuar siyasəti - bu siyasətin hansı xəttin üzərində qurulması bəlli deyil) kölgədə qalır. Teatra ayrılan illik büdcə, dövlət sifarişlərinə xərclənən məbləğlər, teatrın problemləri barədə bir cümlə də informasiya almaq mümkün olmayan nazirliyin teatr siyasəti barədə hesab sormaq unudulur. Bircə düşmən qalır və bu düşmən olmasa teatr inkişaf edəcək. Nə gözəl! Təki belə olsun!\nBəzi nüanslar konfliktin aysberqin görünməyən tərəfini də sezməyə imkan verdi. Direktoru hədəfə alan silsilə məqalələr. Direktorun despotik idarəçiliyi barədə haqlı ittihamlarla bir yerdə absurd ittihamlar.... Məsələn, qanunda nəzərdə tutulduğu kimi aktyorları təqaüdə göndərilməsindən tutmuş, Tarif Şurasının təyin etdiyi aşağı maaşa, lap bu günlərdə aktyor İlham Əsgərovun teatrda vida mərasiminin təşkili və ya Fəxri Xiyabanda dəfn olunması kimi birbaşa Mədəniyyət və Turizm Nazirliyinin səlahiyyətində olan məsələlərə kimi... Sanki görünməyən qüvvələr öz xeyrinə işləyən yersiz intriqaları teatrın nüfuzu, yaradıcı adamların əsəbləri hesabına aparır. Və bu həngaməyə sənət təəssübkeşliyi donu geyindirilir. Ortaya isə olduqca ürəkbulandıran\nçıxır: səhnədə Hüseyn Caviddən misralar hayqıran aktyorların şantaj, donos kimi vasitələrə əl atması... O biri tərəfinsə məmur siyasətilə susqunluğu... Direktor və nazirlik gərgincə susur. Susqunluq uzandıqca mübarizə üsulları əxlaq çərçivəsindən çıxır. Sağlam polemika yoxdur. Polemika olmayınca, düyünün ucunu tapmaq mümkündürmü? Bu qədər uzanan "Azdrama" düyünü" yalnızca kadr problemi üzündənmidir? Bu qədər müddətdə nazirliyin susqunluğu nə üçündür? Söz-söhbətin şişib-şişib partlamasını gözləmək nəyə xidmət edir? Hansı bahalı intriqalardır ki, teatrı bu qədər ucuz edə bilir? Bəlkə ümumiyyətlə məsələyə mədəniyyət siyasəti müstəvisindən baxmaq lazımdır?\nBəlkə bu düyün "Azdrama"ya illərlə boğazdan yuxarı pafosla oynanılan deputat-məmur pyeslərinin əvəzində verilən cəzadır? Aktyorların, rejissorların etiraz etmədikləri istedadsızca yazılan, yalançı mətnlərin, mənasız quruluşların heç kimə isti-soyuğu olmayan mövzuların qisasıdır? Axı hər şey canlıdır. Pafosla deyilərək ağızlarda, qulaqlarda ölən sözlər də canlıdır. Teatr özü də canlıdır.\nBəlkə doğrudan da bəzi sənət nəzəriyyəçilərinin dediyi kimi gerçəklik sənətə qalib gəlib? Bu 30-cu illər qoxulu ittihamlar, ifrat vulqar müsahibələr, lazımsız politkorrektlik, gündə bir tərəfi dəstəkləmək, "143 yaşlı teatr"ın "etimad doğrultmaq" arzusuyla ölkə prezidentinə müraciəti gerçəkliklə sənət arasında kəşf edə bilmədiyimiz bir məqamdır?\nVə bəlkə, ümid edək ki, bütün bunlar artıq geridə qalıb?\nTeatra yeni təyin olunmuş baş rejissor Azər Paşa Nemət mətbuat konfransı keçirib, vəziyyətin düzələcəyinə ümid etdiyini deyib. Bu arada nazir müavininin mətbuata icazəsiz müsahibə verməməklə bağlı söylədiyi fikir aktrisaları özündən çıxarıb. Aktyorlar direktoru məhkəməyə verir. Bu sonuncu kimi içini açıb oxumadığım onlarla daha başqa xəbər də var.\nAmma ən əsas olan xəbər başqadır: Böyük Britaniyanın dünyaca məşhur Qlobus teatrı Akademik teatrın dəvəti, deyəsən elə direktor İsrafilovun təşəbbüsü iləBakıya gəlib tamaşa göstərəcək. Məncə, bu, son illərdə Akademik Milli Dram Teatrının tarixində ən parlaq hadisədir. Həm də "Hamlet" tamaşası. Hansı ki, bu yaxınlarda rejissorlarından biri Dominik Dromqnulun müsahibəsini çevirmək istəmişdim, amma "Bu ad kimə tanışdır ki?" şübhəsiylə vaz keçmişdim…


Bəzən sosial vasitələr susur | Martech Zone\nCümə, Aprel 30, 2010 Bazar ertəsi, Fevral 10, 2014 Douglas Karr\nHamımız bunun şahidi oluruq. Onların ixtiyarında olan bu qədər vasitə ilə biz Facebook, Twitter və şirkət bloqlarında şirkətlərin, sahibkarların və insanların səs-küylü və lazımsız gəzişməsinin şahidi oluruq. Çox səs-küylüdür.\nHəmişə bir problem oldu e-poçt marketing… Marketoloqların rəhbərləri tərəfindən hər həftə bir e-poçt göndərməsi gözlənilir. Nəticə olaraq bunu edirlər. Və udur. Konvertasiya etməkdənsə, potensial bir ümid abunəliyi ləğv edir.\nE-poçt marketinqi, sevimli sosial media saytınıza bir status yeniləməsi atmaqdan daha çox səy tələb edir. Bu yeni mühitlər şirkətlərə danışmaq üçün daha çox fürsət təqdim etdi ... və oğlan uşaqları bunu edirlər. Bu günlərdə izləməyə, abunəlikdən çıxmağa və bloklamağa keçmişdə etdiyimdən daha çox vaxt sərf edirəm.\nSükut edə bilməmək bəşəriyyətin gözə çarpan uğursuzluqlarından biridir. Walter Bagehot\nDostlarımdan biri (bağışlayın - hansını xatırlaya bilmirəm!) Əla bir fikir ortaya qoydu ... Twitter-də bir Durdur düyməsi olmalıdır. Doğru insanlar, Twivo-ya ehtiyacımız var, beləliklə boğaz tvitlərini atlayaraq həqiqətən vacib olanlara çataq. Təqibdən çıxmırıq və ya blok etmirik ... ancaq insana sadəcə çox danışdıqlarını bildiririk. D & D görüşünü canlı tweetləyən bir dostunuz var? Dayan!\nMən yalnız barmağımı başqalarına göstərmirəm! Son həftələrdə status yeniləmələrim az idi - yalnız mənə verilən bəzi böyük imkanları izləmək üçün gündə 20 saat çalışırdım. Dediklərim var indi daha çox izləyici və azarkeş bütün gün dalğalandığımdan daha çox.\nSöyləməyə bir şey olmadığı vaxtların yanında, heç bir şey deməməli olduğunuz vaxtlar da var. Mən də bu işdə günahkaram. Bəzən fürsətə müqavimət göstərə bilmirəm istehza ilə bomba atın işlər tərs getdikdə ... və bəzilərinə eşşək kimi görünməyimə səbəb oldu. Kimi Erik Deckers ona görə də yerindəcə Şəkil hər şeydir, Twitter əbədidir.\nOradakı səs-küy getdikcə güclənir. Maddə bir şey söyləmədiyiniz təqdirdə, səsiniz hər kəsin dinləməyi dayandırdığı arxa planda susqun bir vızıltı olur. Sosial, həmişə danışmalı olduğunuz mənasını vermir; əslində sosial bəlkə də dinləmək haqqında daha çox hər şeydən daha çox. Səsinizə bir istirahət verin və görün nə baş verir.\nTags: sakitbağlamaqsükutsosial media strategiyasıWalter bagehot\n30 at Apr 2010, 1: 21 PM\nFikirlərinizi tamamilə bölüşürəm, ardıcıllarınızın növbəti tweet, yazı, buraxılış üçün həvəsli olmasını gözləyin. Bu hissi yaratmaq hər zaman orada vızıltı olmaqdan daha yaxşıdır.\n1 May 2010, 9: 27 AM\nAmin Doug! Bu, bir müddətdir təbliğ etdiyim şeydir. Pıçıldaya biləndə niyə qışqırırsan? http://blog.cantaloupe.tv/blog/innovative-marketing/0/0/the-whisper-approach-to-online-video-marketing\n16 yanvar 2011-cı il, saat 7:47\nBurada yaxşı məlumat var. Twitter hissini tapmaq çətin olduğunu düşünürəm. Başqalarının tweet yazdığını görürsən və daha çox şey etməli olduğuna təəccüblənirsən. Bu faydalıdır.


Qarabağ – Page 10 – Azərbaycan Turan Ocağı\nHome / Qarabağ (page 10)\nİşğal altında olan yolların uzunluğu və körpülərin sayı açıqlandı\nOctober 15, 2016\tQarabağ 0\n“Bu yollardan 2670 kilometri hazırda Ermənistan tərəfindən işğal olunmuş ərazilərdə qalıb” Azərbaycanın işğal altında olan yollarının uzunluğu və körpülərin sayı açıqlanıb. “Azəravtoyol” ASC-nin sədri Saleh Məmmədov deyib ki, hazırda “Azəravtoyol” Açıq Səhmdar Cəmiyyətinin balansında ümumi istifadədə olan 17542 kilometr uzunluğunda avtomobil yolu var. Onun sözlərinə görə, həmin yolların 4385 kilometri …\nCenevrənin Grand Kempinski mehmanxanasında 120 diplomatın, QHT nümayəndələrinin, tədqiqatçıların və Azərbaycan diasporası üzvlərinin iştirakı ilə anım tədbiri keçirilib Cenevrənin Grand Kempinski mehmanxanasında 120 diplomatın, QHT nümayəndələrinin, tədqiqatçıların və Azərbaycan diasporası üzvlərinin iştirakı ilə Xocalı faciəsinin qurbanlarına həsr olunmuş anım tədbiri keçirilib. Azərbaycan Respublikasının Cenevrədəki BMT Bölməsindən verilən məlumata görə, …\nOctober 14, 2016\tQarabağ 0\nRusiya prezidenti Vladimir Putinin təyyarəsi Ermənistana Azərbaycan üzərindən uçub. Publika.az xəbər verir ki, bu barədə “armrus.info” saytı radar xidmətlərinin məlumatlarına istinadən yazıb. Putinin Ermənistana Gürcüstan üzərindən yox, Azərbaycan üzərindən getməsi iki versiya ilə əlaqələndirilir. 1. Kremlin rəhbərini daşıyan təyyarənin Gürcüstan üzərindən uçmaması təhlükəsizlik məsələsindən irəli gələ bilər. 2. Putin Azərbaycan …\nTanınmış aktyor və şairimizi itirdik… – FOTO\n“Türkiyə Suriyada terrorçularla mübarizəni davam etdirəcək” – ƏRDOĞAN


Arif Quliyev: “Ən yaxşısı yetim olmaqdı”\nKulis.az Xalq Artisti Arif Quliyevlə müsahibəni təqdim edir.\n- Bir neçə il əvvəl Cənnət xanımın quruluşunda “O olmasın, bu olsun” tamaşası hazırlandı, o tamaşada hambal rolunda oynayırdınız. Tamaşa bərpa olundu, amma siz yox idiniz…\n- Bilirsiniz, Heraklit deyib ki, hər şey dəyişir və inkişaf edir. Bu prizmadan baxanda teatrda da yeniliklər olmalıdır. Mən üç Məşədi İbadla “Hambal” rolunu oynamışam. Birincisini Xalq artisti, ölməz sənətkarımız Hacıbaba Bağırovla, ikincini İrəvan teatrında Xalq artisti Ramiz Əzizbəyli ilə oynamışam. Üçüncüsü isə, Musiqili Komediya teatrında Xalq artisti Ramiz Məmmədovla. İndi oynamıram. Mən ümumiyyətlə iki ildir təqaüddəyəm, xəstəliyimlə əlaqədar… İndi Məşədi İbadı Şövqi Hüseynov oynayır, quruluşçu rejissor da Cənnət Səlimovadır. Mən gənclərə inanıram, Cənnət xanım da həmişə onlara üstünlük verir. Mən Cənnət xanımın peşəkarlığına inanıram.\n- Qocalar evindən çəkilən “Sonuncu dayanacaq” komediyasında oynadınız. Ümumiyyətlə, film necə idi, özünüz gülə bildiniz?\n- Burada gülməli olan bunların düşdüyü vəziyyətdir. Amma lap əslində bu özü faciədir. Yəni qəmginlik aləminin situasiyasıdır. Niyə? Çünki qocalar evində gecə-gündüz çalıb oxuyub oynasalar da bunun bir başqa tərəfi də var. Axı niyə insan övladı ola-ola qocalar evində yaşayır? O obrazların hər birinin içində onları ürəkdən gülməyə qoymayan bir kədər var.\n- Özünüz də internat məktəbində oxumusunuz. Bəlkə də filmin qəhrəmanlarını - qocalar evində yaşayanları sizdən yaxşı kimsə hiss etməz…\n- Hə, orada yaşamağın nə olduğunu yaxşı bilirəm. Elələri var ki, onun yanına gələn olur, elələri də var gələn olmur. Elələri var ki, ailəsi var, amma ondan imtina edib, elələri də var ki, çoxuşaqlıdır, ayda bir dəfə, ya iki ayda bir dəfə gəlib dəyirlər. Bir də var, tamamən heç kimin yoxdur, yəni mənim kimi.\n- Hansı nisbətən yaxşıdır?\n- Heç olmamağı daha yaxşıdır. Gəlib dəyir, “ditt edib” gedir. Hər şeyi hökumət alır. Ata-ana, ya oğul-uşaq da gəlib dəyib gedir. Gəlməməyi, olmamağı daha yaxşıdır. Yəni yanına gəlirsə, aparmalıdır. Aparmırsa, heç gəlməsin…\n- Filmin rejissoru Fikrət Əliyev improvizələrə imkan verirdi?\n- Düzü, rejissor improvizələri çox aqressiv qarşılayırdı. Deyirdi ki, mən səni başqa rakursdan təqdim etmək istəyirəm. Yəni, insanın, ağsaqqalın qəmginliyini də oynamalısan. Haqlıdır da. Ora düşən adam kefə gəlmir ki? İnsanların ümidi övladlarının çiynində dünyadan köçmələridir. Amma ora düşən bilir ki, bu, ona qismət olmayacaq.\n- Çəkiliş özü necə keçdi?\n- Çox ciddi.\n- Rejissorun, aktyorların yumor hissi…\n- Fikrət müəllim ciddi adamdır və ümumiyyətlə belə bir ab-havanın yaranmasına imkan vermirdi. Düz də edirdi. Bilirsiniz, o icazə versəydi ki, mən Arifliyimi davam edəm, mənim filmdəki rolum da belə alınmayacaqdı. Bu obrazım çox fərqlidir, düşünən, gözləri kədərli bir adamdır.\n- Obrazınıza əlavələriniz olub?\n- Mənim oynadığım Tapdıq, həyatda ağır günlər keçirmiş bir adamdır. Həyatı gətirməyib, yoldaşı ağır xəstə olub, bunu belə fikirləşmişəm. Onun gözündəki qəmginlik də dünənin yaralarıdır. Bu Tapdıq yəqin həmişə düşünüb ki, arvadına qulluq edib sağaltsın. Arvadı da ona qayğı göstərsin, uşaqları da olmayıb. Yəni arvadımı da itirmişəm, sonra tanışların köməyi ilə bu qocalar evinə düzəlmişəm. Mən özüm üçün obrazı belə cızmışam. Tapdıq artıq qocalar evinə öyrəşib, gələnlərə də dost gözü ilə baxır. Ona görə kapitanın da işinə can yandırır. O istəyir ki, kapitan evlənsin, özünün ailə həyatı gətirməyib, heç olmasa onunku gətirsin. Sözlərə də əlavələrim oldu, amma bəzilərini çıxardıblar.\n- 90-larda cox uğurlu çıxışlarınız olurdu, yumor sahəsində ölkədə sizdən məşhuru yox idi. Bu uğuru nə ilə bağlayırsınız?\n- Yumoristik proqramlar hazırlanırdı, ora çıxıb öz istedadını göstərə bilirdin.\n- Bu həmişə var idi. Amma siz indiki terminlərlə desək “stand-up show” edirdiniz və yaxşı qarşılanırdı. İndi o zarafatlarla çıxsanız, camaat yenə əvvəlki kimi gülərmi?\n- Niyə gülmürlər? Yaxşı danışsan gülərlər. Mən, məsələn, 10 il əvvəlin yumorunu elə danışıram ki, gülürlər. Sadəcə danışdığına yeni çalar, yeni dinamika verməlisən. Mahnını standart oxuyurlar, ona əlavə edə bilmirlər, amma sözə obraza əlavə etmək olur. Teatr da ona görə maraqlıdır. Əlbəttə, auditoriyadan da asılıdır.\n- Komik aktyorlar arasında kumiriniz olub?\n- Əliağa Ağayev, Lütfəli Abdullayev, Səyavuş Aslan, Yaşar Nuri… Hər birinin öz ifaçılıq manerası, üslubu var.\n- Bəs indiki aktyorlardan kimə gülürsünüz?\n- Rafael və Coşquna, “Komediya.az”da çıxış edən Səməndərə, Cabir İmanovun, Tahir İmanovun obrazlarına gülürəm. “Bozbaş pikçers”də çıxış edənlər də maraqlıdır… Günün nəbzini də tuturlar.\n- Cem Yılmaza baxırsınız?\n- Hə, çox əladır… Bilirsiniz, şəraitdən və vəziyyətdən çox şey asılıdır. Bir gün biri desə ki, mən maya qoyuram, çıx televiziyada veriliş apar, mən də apararam. Bilirsiniz, indi hər şey maddiyyata bağlıdır, sponsorsuz veriliş etmək olmur. Mən də istəyirəm efirə çıxım, veriliş açım, amma məni efirə buraxan kimdi? Mən də apara bilərəm, orada nə var ki? Mən də yeni variantlar fikirləşərəm. Ümumiyyətlə, heç vaxt sənət və sənətdə olan adam sönmür. Ona şərait olmur. Mən teatr aktyoruyam, amma paralel şəkildə mono ifaçılığa da meyl etmişəm. İndi buna daha stəndap deyirlər, nə deyirlər. Amma mən çıxırdım, təkcə bir hadisəni və o hadisədəki insanı göstərirdim. Məsələn, avtobusda əhvalat…. Şərait olsa, mən də davam edərəm. Verilişlərə çağırırlar, amma yumoristik çıxış üçün verilişim yoxdur. İndi stəndap edirlər, çox yaxşıdır. Yenilik həmişə çətin qarşılanır. Mən gənclərə inanıram. Fərdaya da, Elməddinə də, Tahirə də, Cabirə də…\n- Adamları güldürmək əvvəl daha asan idi, ya indi?\n- Mənə indi onları güldürmək də, ağlatmaq da asandır. Təki sən o tamaşaçını inandıra biləsən. İnandırmalısan ki, bu vəziyyət ola bilər və həmin vəziyyət var.\n- Olub ki, ha çalışmısınız, güldürə bilməmisiniz?\n- Niyə olmayıb, sənətçini hamı qəbul etmir ki, eləsi var ki, gülmür, yumoru qəbul etmir.\n- Bəs sınaqdan çıxmış zarafatınız varmı ki, onu deyəndə gülürlər?\n- Yox, elə adam artıq heç nəyi qəbul etmir. Auditoriyada hamı gülə bilər, 5-i gülməyə bilər. O beş nəfəri istəsən də güldürə bilməzsən. Çünki o özünü inandırıb ki, mən gülməyəcəyəm. Çox maraqlı bir məsələdir. Hamı gülməyə məcbur deyil. Beş barmağın beşi də bir ola bilməz.\n- Bizim tənqidçilərin belə sözü var: “Güldürərək düşündürmək”. Bu, necə olur?\n- Boş şeyə gülmək olmur. Nəsə var ki, onu düşünüb gülürsən. Baxın, kişi sərxoşdur, arvadı deyir ki, biabır olduq, qonşular gördü. Kişi deyir ki, narahat olma, sürünə-sürünə gəlmişəm, heç kim görmədi. İlk baxışda gülməlidir, gülürsən, amma fikirləşirsən ki, mən də içirəm, yəni mən də bu günə düşürəm? Bu nə gündü, bu nə rüzgardı?\n- Sonuncu sualdır, sizi yormayacağıq.\n- Yorulmamışam. Mən jurnalistlərə çox hörmətlə yanaşıram. Çünki jurnalistika hər sahədən üstündür. Gərək yüksək intellektual biliyin olsun ki, hər kəslə söhbət edə biləsən, istədiyini ala biləsən. Mən əvvəllər jurnalist olmaq istəyirdim. Texnikumda oxuyanda gedib Əzizə Cəfərzadənin dərslərində oxuyurdum. O, universitetdə jurnalistlərə dərs deyirdi. Mənimlə bir internatda oxuyan oğlan Əzizə xanımın tələbəsi idi. Ona qoşulub dərslərə gedirdim. Amma mən aktyorluğu seçdim deyə bilmərəm, mən aktyorluğu seçmədim. Elə sənətlər var ki, insanın özü ilə bir dünyaya gəlir. Rəssamlıq kimi, bəstəkarlıq kimi…\nSizə bir şey deyim… Bir dəfə çıxış etməyə bir kəndə getmişdik. Getdik çatdıq, məlum oldu ki, kənddə hadisə olub, bir cavan oğlan kanalda boğulub. Dedik ki, daha konsert olmaz, çıxıb gedək. Amma camaat dedi ki, o qədər yol gəlmisiniz, camaat da sizi gözləyirdi, allah o ölənə rəhmət eləsin, heç olmasa yüngülvarı bir konsert eləyin. Biz razılaşıb çıxış etdik. Amma konsertdə mən öyrəndim ki, yas düşən evin ailəsi gəlib ən arxa cərgədən baxır. Sənətin gücü budur…\n- Təqaüddəsiniz. Günləriniz necə keçir?\n- Yaxşı, əla. Region tv-də “Yumurta” adlı filmə çəkilirəm. Bir də Nail Naiboğlu Ramiz Abdullayevin “Biznesmen” əsərini filmə çəkir. Orada mən deputat roluna çəkiləcəm. Hələ ssenarini oxuyuram. Bir də, yeni yumoristik hadisələr toplayıram ki, verilişlərə çağıranda gedim danışım…


Azadlıq məfkurəsini mühafizə edən cəmiyyət, tolerant cəmiyyətdir\n18:17 27-09-2019 237\nMultikulturalizmin mühüm məqamlarından biri də, dünyada insanların birgəyaşayışını təmin edən mühit yaratmaqdır\nBiz müasir dövrün multikultural və tolerant dəyərlərindən danışdığımız zaman, dövrün tələblərini, eyni zamanda, müasir cəmiyyətdə fərdlərin rolunu da inkar edə bimərik. Hər bir cəmiyyət fərdlərdən və həmin fərdlərin təşkil etdiyi qruplardan formalaşır. Bu səbəbdən də hələ çox qədim zamanlardan bəri mədəni və əxlaqlı olmaq, siyasi varlıq olmaqla bərabər tutulub.\nQədim yunan filosofu Aristotel özünün "Nikomax etikası" əsərində qeyd edir ki, "özünə münasibətdə fəzilətli davrananlar" yox, "başqalarına münasibətdə fəzilətli davrananlar" daha düzgün hərəkət edirlər. Yəni başqalarına qarşı tolerantlıq cəmiyyətin inkişafı və stabilliyi baxımından daha vacib faktordur.\nBu baxımdan, multikulturalizmin özü də birbaşa tolerantlıq məfhumu ilə bağlıdır. Tolerantlıq multikulturalizmin, o cümlədən, bəşəri münasibətlərin əsasında duran etik yaşam formalarından biridir. Məlumdur ki, "Tolerantlıq" latın mənşəli söz olub, dilimizə "dözümlülük" kimi tərcümə olunur. "Tolerantlıq" terminindən məna baxımından "təmkinlik", "səbrlik", "qarşılıqlı hörmət" və "ehtiram" kimi sözlərə sinonim olaraq da istifadə etmək mümkündür. Tədqiqatçı alimlər qeyd edirlər ki, Laruss lüğətinə görə, "tolerance" sözü ilk dəfə 1361-ci ildə ortaya çıxıb, "Toleration" anlayışının yaranması isə XVI əsrə təsadüf edir.\nBu da səbəbsiz deyil, çünki orta əsrdə Qərb dünyasında dini və milli zəmində baş verən müharibələr, XVII əsrdə bağlanan Vestfaliya sülhündən sonra bir qədər səngidi və millət-dövlət anlayışı, fəlsəfə tarixində Rene Dekartla başlayan modernizm, o cümlədən, ictimai sferada modernləşmə təmayülləri tolerantlıq və multikulturalizm anlayışlarının geniş yayılmasına münbit şərait yaratdı. Məlumdur ki, hələ 1562-ci ildə dini baxışlarına görə katolik olan fransa kralına protestantlara ölkədə qalmağa icazə verilməsi məqsədilə olunan müraciətdə "tolerer" sözündən istifadə olunub və müsbət nəticə verib.\nMəşhur alman filosofu Yurgen Habermas da haqlı olaraq qeyd edir ki, tolerantlıq məfhumu XVI-XVII əsrlərdə meydana çıxıb. Məlumdur ki, o dövrdə katoliklər və kalvinistlər bir-birlərinə böyük nifrət bəsləyirdilər və bu qarşıdurmanı dayandırmaq lazım idi. 80 il davam edən müharibə, sadəcə, İspaniyaya qarşı üsyan deyil, eyni zamanda, Ortodoks kalvinistlərin katoliklərə qarşı apardıqları bir "cihad" kimi tarixə düşüb.\nO dövr filosoflarından Con Lokk (1632-1704), Con Stüart Mill (1806-1873), Pyer Beyl (1647-1706), Volter (1694-1778) və başqaları da, tolerantlıq ideyasının inkişafında mühüm rol oynayıblar. Belə ki ingilis filosofu və təbii hüquq nəzəriyyəsinin banisi hesab olunan Con Lokk özünün "Tolerantlıq məktubu" adlı əsərində xristian din qardaşlarını bir-birlərinə qarşı dini dözümlülüyə və aralarındakı qarşıdurmanı tolerantlıq hissləri ilə əvəz etməyə çağırır.\nBəzi filosoflar və tədqiqitçılar hesab edirlər ki, liberal düşüncə maarifçilik dövründən (XVII əsr) etibarən fərd və cəmiyyətin formalaşmasını izah edən əsas məfhumlardan biri kimi qəbul olunur. Məsələn, klassik liberalizmə təbii hüquqlar, praqmatizm, iqtisadi liberalizm, sosial darvinizm kimi məhfumlar daxildir. Filosof Con Stüart Mill yeni dövr fəlsəfə tarixində müxtəliflik və fərdi azadlıq fikirlərinin banisi kimi, liberalizmin də mühüm simalarından sayılır. O, ictimai həyatda liberalizmin labüdlüyünü düşüncə sisteminin əsası olaraq qəbul edib və liberalizm üçün əsas məfhum olaraq tolerantlığı seçib.\nFilosof hesab edir ki, tolerantlıq azadlıq və müxtəliflik kimi məfhumlardan daha genişdir və həm də onların varlığına zəmanət verir. Millin ən mühüm əsərlərindən biri "Azadlığa Dair" adlanır. Con Lokkdan fərqli olaraq Mill tolerantlığı sadəcə, dini dözümlülük mənasında deyil, daha geniş aspektdən qiymətləndirir və onun tolerantlıq anlayışı iki əsasa istinad edir:\n-insan təbiətinin müxtəlifliyi və onun özünü bu müxtəliflik içərisində inkişaf etdirə biləcəyinə inamı;\n-yaşamağa haqqı olan həyatın, şəxsin özünün seçdiyi və özünün müəyyənləşdirdiyi həyat olduğunu bildirən fərdi azadlıq inancı.\nFilosof, insanı ağaca bənzədərək, onun canlı olaraq daxili, təbii gücləri istiqamətlərində inkişaf edən və böyümək istəyən bir varlıq olduğunu qeyd edir. Məlumdur ki, hər bir insan, fərqli qabiliyyətlərə malikdir və onu eyni şərtlərə məhkum etmək doğru deyil. Buna görə də fərd inkişaf etmək üçün azad olmalıdır. Bu mənada, Mill fərqliliyi, müxtəlifliyi, o cümlədən, multikulturallığı zənginlik olaraq qəbul edib və dəyərləndirib. O, həmçinin həqiqətin, yalnız fikirlərin azad platfromasında ortaya çıxacağını bildirib. Mill fərdiyyətçiliyi və fərdin azadlığını daha çox önə çıxarsa da, insanın ictimai tərəfini də inkar etmir. Millə görə "insan istər-istəməz məcburi şəkildə yalnız öz fərdiyyətinə aid məsələlərlə məşğul olan eqoist varlıq deyil". İnsan Aristotelin də qeyd etdiyi kimi, "ictimai varlıq"dır.\nBu baxımdan, maarifçilik layihəsi də, kainat, cəmiyyət və insan təbiəti ilə bağlı bütün suallara veriləcək cavabın universal və rasional şəkildə ifadə edilməsinin vacibliyini ortaya qoyur.\nCon Lokk isə cəmiyyəti fərdlər üçün qurulan struktur olaraq qəbul edir. Bu düşüncə tərzi XVII əsrin sonlarından etibarən Qərb düşüncə tərzinə hakim olub. XVIII əsrin ortalarından etibarən isə insanlar arasındakı fərdi müxtəlifliklərin əxlaqi məzmun daşıması və bu səbəbdən də hər kəsin başqasına həsəd aparmadan yaşaması mühüm əhəmiyyət kəsb etməyə başladı.\nBir müddət sonra isə alman sosioloqu Maks Veberin də təsiriylə protestant əxlaqına istinad edilərək işləməyin, nizam-intizama uymanın və istehsalçı olmanın yeni ibadət forması cəmiyyətin inkişafı düşüncəsinə ciddi təsir göstərdi.\nQeyd etmək lazımdır ki, tolerantlığın liberal interpretasiyası XVII əsrdə dini azadlıqla bağlı mövzularda, xüsusən də Con Lokkun fəaliyyəti ilə ortaya çıxdı. Ümumiyyətlə, tolerantlıq və multikulturalizmlə bağlı fikirlərin formalaşmasında C. Lokkla yanaşı, Volter, Hobbs və Mill kimi alimlərin də düşüncə və ideyaları böyük əhəmiyyət kəsb edib.\nStüart Mill tolerantlıq məfhumunun əxlaqi mənada azadlıq və müxtəliflikdən əvvəl gəldiyini bildirib. Çünki müxtəlif həyat tərzlərinə və düşüncələrə malik fərdlərin müştərək ictimai struktur daxilində birgə yaşamalarını təmin etmənin əxlaqi formulu tolerantlıqdır. Təşkilatlanma azadlığını inkişaf etdirən və beləliklə, azadlıq məfkurəsini mühafizə edən bir cəmiyyət isə tolerant cəmiyyətdir .\nMəlumdur ki, XVIII əsr maarifçilik fəlsəfəsinin nəhənglərindən biri də, fransalı filosof Volter olub. O, tolerantlıq mövzusuna "Fəlsəfi məktublar", "Fəlsəfə lüğəti" kimi əsərlərində toxunub. Onun üçün tolerantlıq bir tərəfdən bütün demokratik azadlıqların əsası, digər tərəfdən isə əxlaqın qızıl qaydasına riayət etmənin nəticəsi idi: "...başqalarının sənə qarşı pislik etməsini rəva bilmədiyin kimi, sən də başqalarına pislik etmə". Digər tərəfdən, o, "insanın ümumi təbiətinin zəif və xəta etməyə meylli olduğunu ifadə edərək insanların bu cəhətlərinin tolerant qarşılanmasının vacibliyini" qeyd edir. Volterə görə "tolerantlıq təbii bir qanun"dur.\nMüasir dövr fəlsəfəsində multikulturalizm ideyalarının anlaşılması üçün İngilis filosofu Tomas Hobbsun da dünyagörüşləri böyük əhəmiyyət kəsb edir. Çünki Hobbs liberalizm kontekstində müxtəlif fərdlərin ehtiyac və tələbləri arasında qaçırılmaz rəqabətin olduğunu iddia edir. Ona görə, insanlar təbiətlərinə uyğun olaraq özlərini idarə edə biləcək qabiliyyətə sahibdirlər və eyni zamanda, əllərindən alına bilməyəcək hüquq və azadlıqlara malikdirlər.\nBu da məlumdur ki, multikulturalizmin ən mühüm məqamlarından biri də, dünyada insanların birgəyaşayışını təmin edən mühit yaratmaqdır. Bu, daha çox ictimai müqavilə (social contract) anlayışına istinad edir. Bu nəzəriyyəyə görə, insanların birgəyaşayışının əsasını rasional-konvensional müqavilə təşkil edir. Bu mənada, birgəşamaya müxtəlif konfessiya və etnosların, o cümlədən, müxtəlif mədəniyyətlərin konvensional həyat tərzləri daxildir.\nTəsadüfi deyil ki, orta və yeni dövr Qərb dünyasında baş verən din və məzhəb müharibələrinin qarşısını almaq üçün "kimin bölgəsində yaşayıramsa, onun dinini qəbul edirəm" (cuis regio, eius religio) prinsipi səbəbilə dini azadlıq, siyasi iqtidar vasitəsilə müəyyənləşməli oldu. Bu mənada, orta əsr düşüncəsində hakim olan Tanrı və kilsə anlayışının yerini dövlət tutmağa başladı.\nBunun da nəticəsində fərdlərdən ibarət cəmiyyət və dövlət meydana gəlir, bu dövlətin əsasını isə onun suverenliyi təşkil edir.\nMaarifçilik dövrünün mütəfəkkirləri insanı eyni zamanda, hər hansı bir mədəniyyətə mənsub varlıq kimi də qəbul etdilər. Kartezian fəlsəfəsinin (XVIII əsr) tənqidçisi Giambatista Vikoya görə təbiət, yəni fenomenlər dünyasından fərqli olaraq tarix və mədəniyyəti insanlar yaradır. İctimai həyatı insanın formalaşdırdığını qeyd edən Giambatista Vikodan sonra tarixi, hüquqi və siyasi antropologiyanın banilərindən Monteskyu və Herder də bu düşüncələri inkişaf etdirib.\nBeləliklə, yeni dövr fəlsəfəsində, o cümlədən, maarifçi filosof və yazıçılar multikultural ideyaları həm fərdin öz həyatında, həm də ictimai sferada mühüm hesab edirlər. Antik dövr, orta əsr və yeni dövr fəlsəfi cərəyanlarında yekdilliklə insanın birgəyaşayışının ən əsas səbəblərindən birinin tolerantlıq təşkil etdiyi qəbul edilir. Məhz fəlsəfə tarixinin yeni dövr mərhələsində mədəniyyətlərarası münasibətlər, müxtəlif mədəniyyətlərin qarşılıqlı inteqrasiyası, nəhayət, çoxmədəniyyətlilik anlayışının əsasları ciddi şəkildə tədqiq edilməyə başlandı. Daha sonra, XX əsrin ortalarından etibarən, müasir dövrümüz də daxil olmaqla multikulturalizm tendensiyası, "multikultural vətəndaşlıq", "konstitusional vətəndaşlıq" məfhumları çərçivəsində daha qabarıq şəkildə araşdırılır və təbliğ olunur.\nBütün qeyd olunanlara istinadən demək mümkündür ki, bu gün müasir Azərbaycan dövləti, dünyada multikulturalizmin, tolerantlığın və bəşəri birgəyaşayışın təmin olunması istiqamətində çox böyük işlər görür və mükəmməl nəticələr əldə edə bilib.


Mualicəli Naftalan - hoteller istirahet merkezleri - TURLAR.AZ\nTURLAR.AZ ▸ İstirahət mərkəzləri ▸ naftalan nefti ilə mualicə\nElan kodu: 51885\n3 defe qidalanma\nMüalicə Onu da qeyd etmək lazımdır ki, sanatoriya daxilində müalicə qeyri-monoton şəkildə həyata keçirilir. Prosedurlar müxtəlif ekskursiyalar, istirahət, musiqi dərsləri və əyləncəli oyunlar ilə növbələşir. Burada\nLənkəran Mayak Hotel\nLenkeran mayak hotel sizin yolunuzu gozleyir Ustunluklerimiz 1.Seherin merkezinde yerlesmesi 2.Iki restorani olmasi 3.Masin saxlamaga yer 4.Mehriban kolektiv 5.24 saat xidmet 6.Seher yemeyi Qeyd: Qiymetler cox\nRamazan Bayramı "Shamakhi Palace Sharadil" hotelində: Deluxe Otaqda 2 nəfərlik qiymət 270 AZN təşkil edir. (Səhər+ şam yeməyi daxil) Qeyd: Qiymət 30 aprel - 3 may tarixlər arası keçərlidir\n"Özünə qayğı göstər"\nGözəlliyin və gücün bərpası üçün sağlamlıq dünyasına unudulmaz 3 günlük səyahət cəmi 399 AZN-dən başlayan qiymətlərlə. Bu, şəfa, sağlamlıq, bədəni gücləndirmək, zehni və fiziki bərpa üçün möhtəşəm bir fürsətdir.\nPandemiyadan sonra ilin ən rəngli festivalına hazırsınız? Nəhayət gözlənilən xəbər gəldi.3 il aradan sonra bütün rəngləmiz ilə sizinləyik.Möhtəşəm performanslarnan,əyləncəni dolu-dolu yaşayacaq və toz boyalarımıznan\nYalnız aprelin sonunadək naftalan müalicəsi ən sərfəli qiymətlərlə! Naftalan nefti dermatolojı, travmatolojı, qinekolojı, urolojı və digər 70-dən çox xəstəliklərə qarşı ən effektiv müalicə növüdür. "Gashalti\nPergola Tente, perqola Premium model, Premium madel pergola, ekonom model perqola, acilib bağlanan ekonom model perqola sistemi, işıqlı avtomatik tavan sistemi, yığıla bilən avtomatik tavan sistemi, acilib bağlana bilen\nHotelimiz mavi Xəzərin qoynunda yerləşir.20 Lux kotecimizlə xidmətinizdəyik. Koteclərimiz mətbəx, sauna, hovuz təchiz olunmuşdur. Hotelimizdə fəaliyyət göstərən restoranlarımızda Avropa Türkiyə və yerli mətbəxin ən\nSizi həm 5 ulduzlu hoteldə 4 gün istirahət, həmdə tibbi mərkəzdə müalicə gözləyir. Artıq 1 nəfər üçün qiymət - 105 AZN (1 nəfər üçün 1 gecəlik qiymət). Paketə daxildir 3gecə/4gün Gündə 3 dəfə qidalanma Tibbi\nПосуточно сдается квартира в Баку Gundelik menzil\nmasinlar xidmetler turlar azerbaycan qebele turlari shamaxi turlari avropa turlari bakidan istanbul turlari litva turu monteneqro turlari tezbazar.az unvan.az dasinmaz emlak sahdag quba fevral heftelik


Rəhbərliyə olan hirsini başqalarından çıxan Tərlan Əhmədov... ...və ya AZAL-ın baş məşqçisinin aqressivliyinin xronologiyası » Football-plus.az\n30 noy 14:50aktual\nRəhbərliyə olan hirsini başqalarından çıxan Tərlan Əhmədov... ...və ya AZAL-ın baş məşqçisinin aqressivliyinin xronologiyası\nArtıq ikinci mövsümdü ki, AZAL məhdud büdcəylə premyer-liqada mübarizə aparır. Xatırladaq ki, ötən ilin yayında klub strategiyasını dəyişdi və yalnız yerli futbolçularla ölkə çempionatında çıxış edəcəyini açıqladı. Hətta klubun yarımillik büdcəsinin 150 min manatı aşmadığı da deyilirdi. Təbii, bu məbləğ heç birinci divizion klublarını razı salmır. Düzdü, sonradan təkcə yerlilərlə premyer-liqada tab gətirməyin mümkünsüzlüyünü anlayan rəhbərlik az maaşa oynamağa razılıq verən bir neçə legionerlərlə anlaşdı. Bir sözlə, artıq ikinci mövsümdü ki, AZAL ölkə birinciliyində bu minvalla mübarizə aparır.\nÖtən mövsüm öyünmək üçün səbəb var idi...\nƏslində 2015/16 mövsümünə də AZAL olduqca bərbad start vermişdi. Belə ki, "təyyarəçilər”in ilk 5 turdan sonra hesabında nə xalı vardı, nə də qolu. Lakin Əhmədov hər açıqlamasında belə davam etməyəcəyini, uşaqlara inandığını, qənaətbəxş nəticələrin gec-tez gələcəyini söyləyirdi. Belə də oldu. Yavaş-yavaş toparlanan komanda xallar qazandı, son pilləni tərk etdi. Hətta "AZAL Arena” rəqiblər üçün qorxulu səfər sayılırdı. Vəziyyət o həddə çatmışdı ki, Tərlan bəyin komandasının Avroliqaya yollanmaq şansı yaranmışdı. Ancaq son turlarda uğursuz gedişat bu imkanı əldən verdi. Ancaq hər halda, Əhmədovun öyünmək üçün səbəbi var idi. O klubunda şans qazanmayan, futboldan uzaq, çox az legionerlərin yer aldığı döyüşkən kollektiv formalaşdırmışdı. Çoxları artıq onun premyer-liqanın iddialılarından birini çalışdıracağı ilə bağlı proqnozlar verirdi. Lakin bu baş vermədi və Tərlan bəy yenə də yarıac-yarıtox AZAL-ın "sükanı”nı sağa-sola hərləməli oldu.\n...bu mövsüm isə yox!\nAZAL cari çempionata da yaxşı start verə bilmədi. Özü də heyətdə çox ciddi dəyişikliklər var idi. Komandanın lideri Rail Məlikov, "çərçivə”də ən etibarlılardan sayılan Stanislav Namaşko Şüvəlan təmsilçisini tərk etmişdi. Lakin Əhmədov yenə də ötənilki ssenarinin təkrarlanacağını gözləyirdi. Olmadı. Əslində "Qarabağ”la görüşdəki rüsvayçı məğlubiyyət (0:6) bütün bunların göstəricisi idi. Lakin Tərlan bəy dözdü, dözdü... Ta ki 5-ci turda "Qəbələ”yə səfərdə 0:3 hesablı məğlubiyyətdən sonra AZAL-ın çalışdırıcısı dilə gəldi və gedəcəyinə işarə vurdu: "Deməyə söz tapmıram. Ola bilsin, komandanı tərk edim. Özümə zülm edəsi deyiləm. Heç kim deməsin ki, komandanı yarımçıq qoyub gedirəm. Ötənilki heyətdən komandanın lideri Rail Məlikov və Stanislav Namaşko gedib, Murad Səttarlı da yoxdu. Onların boşluğunu doldura bilmədik. Bunun da səbəbi maliyyə problemidi. Yeni gələnlər onları əvəz edə bilmədi. Mənim üçün çətindi. Bu büdcə ilə, belə şəraitdə nəsə etmək çox çətindi. Buna dözmək olmur. Bu gün imicdən çox gələcəyi düşünürəm. Ola bilər, "İnter”lə oyun mənim üçün sonuncu olacaq. Fikrimin dəyişib-dəyişməyəcəyini bilmirəm. Hər şey rəhbərliklə görüşdən sonra bəlli olacaq”. Lakin həmin görüşdə rəhbərlik nə dedi-demədi, nə vədlər verildi-verilmədi, Əhmədov komandanı tərk etmək fikrindən daşındı. Ancaq dəyişən heç nə yox idi. Tərlan bəyin yalan vədlərə aldandığını söyləmək də doğru olmaz. Vaxtilə yığmanın şərəfini qoruyan, əsas komandanın kapitanı sarğısını daşıyan, "Neftçi” kimi klubda məşqçilik təcrübəsi toplayan birinin klub rəhbərliyinin artıq neçənci dəfə "hər şey yaxşı olacaq” sözlərinə ümid etməsinə ən sadəlövh futbol azarkeşi belə inanmaz. Bir sözlə, 13 turdan sonra qələbə qazanmayan, hətta tarixinin ən pis dönəmini yaşayan "Neftçi”ni belə qabaqlaya bilməyən və bu gedişlə turnir cədvəlinin son pilləsini tərk etməsi inandırıcı görünməyən komandanın baş məşqçisinin öyünməsi üçün heç bir səbəbi yoxdu.\nAzarkeşin tələbi nəticə, baş məşqçinin işi oyunu təşkil etməkdi!\nİstənilən baş məşqçi komandasının uğurunu arzulayan azarkeşin tənqidlərinə dözməlidi. Necə ki, müsbət nəticə olaanda azarkeş çalışdırıcının əməyini qiymətləndirir, onu alqışlayır. Deməli, fanatın uğur tələb etməyə, eləcə də iradlarını bildirməyə tam haqqı çatır. Ancaq "Sumqayıt”la görüşdə fərqli mənzərə yaşanıb. Belə ki, azarkeşlərdən birinin tribunadan Əhmədova xitabən "Rəşad Abdullayevi əvəzlə” deməsi baş məşqçinin xoşun agəlməyib. Tərlan bəy isə oyunu bir kənara qoyub klub işçilərinə və polislərə həmin fanatı "satıb”. Maraqlıdı, birdən Şüvəlandakı arena dolsaydı və hamı birağızdan "filankəsi dəyiş” qışqırsaydı, çalışdırıcı 3 mindən çox azarkeşi stadiondan uzaqlaşdıracaqdı? Bu nə məntiqdi? Azarkeş çox şey tələb edə bilər, baş məşqçinin işi oyunu təşkil etməkdi. Çalışdırıcı hər bir fanatın sözünə reaksiya versə, komandanı kim idarə edəcək? Düzdü, Əhmədov azarkeşin qeyri-etik ifadə işlətdiyinə görə bu cür addım atdığını deyib. Hərçənd belə olub-olmadığı dəqiqləşməyib. Lakin olay lap Tərlan bəyin dediyi kimi olsa da, azarkeşi tribunadan uzaqlaşdırmaq baş məşqçinin işi deyil. Axı bu kimi məqamlar onsuz da ölkə futbolunun ən böyük probleminə - azarkeşlərin stadionlardan uzaq düşməsinə bir qədər də rəvac verir. Dildə "Azərbaycan futbolunu sevirik, onun inkişafı üçün çalışırıq” deməklə iş bitmir. Kor-kor, gör-gör. Tərlan bəyin həmin reaksiyası ilə onsuz da barmaqla sayılacaq qədər az azarkeşi olan AZAL-ın durumu heç uyğun gəlmir.\nGünahkar başqaları yox, rəhbərlikdi!\nTərlan bəy ilk dəfə deyil ki, bu cür məqamla diqqət mərkəzinə düşür. İstər ötən mövsüm, istərsə də cari "futbol ili”ndə AZAL-ın çalışdırıcısı tez-tez mübahisələrin mərkəzində olur. "Sumqayıt”ın baş məşqçisi Samir Abasovla "atışmalar” hər kəsin yadındadı. Elə çempionatın 11-ci turu çərçivəsində keçirilən AZAL – "Qəbələ” (0:0) matçında qonaqların çalışdırıcısı Roman Qriqorçukla Əhmədov arasında yaşananları xatırladaq. Hərçənd İntizam Komitəsi ukraynalını təhqirə görə cəzalandırsa da, Tərlan bəyə güzəşt edildi. Elə bunun nəticəsidi ki, bu gün Əhmədov azarkeşi də tribunada istəmir. Onun bu qədər aqressiv olmasının səbəbini isə anlamaq çətin deyil. Premyer-liqanın 13 turundan sonra AZAL-ın qələbəsinin olmaması hər şeyi deyir. Bundan başqa, rəhbərliyin kluba lazımi diqqət ayrımaması da göz önündədi. Bir halda ki, Tərlan bəy "rəhbərlik pul verməsə, öz hesabıma transfer edəcəm”, "sonuncu dəfə klub rəhbərliyini nə vaxt gördüyümü xatırlamıram”, "mənim udmağım üçün gərək "yuxarıdakılar” da nəsə etsin” deyirsə, artıq bu sözün bitdyi yerdi. Bəlkə də bu üzdən Əhmədov bu gün meydandan kənar davranışları ilə diqqət mərkəzinə düşür, kimlərləsə insident yaşayır. Ancaq o da qəbul etməlidi ki, komandanın hazırkı durumda olmasının günahkarı rəhbərlikdi, başqaları yox.\nÖlkə Kuboku: "Qarabağ"dan darmadağın, "Qəbələ" və "Neftçi"dən qələbə, ... “Şərurspor” “Bakı”nın bazasına sığınacaq Qurbanov, Qriqorçuk, yoxsa Prosineçki? Baş məşqçilər limit məsələsini gözləyir Roman Qriqorçuk – Qurban Qurbanov duelində ikinci pərdə


Ombudsman Vətən Müharibəsi Qəhrəmanı Şahin Allahyarovun ailəsini ziyarət edib\n2021-11-16 17:00:14 282\nAzərbaycan Respublikasının İnsan Hüquqları üzrə Müvəkkili (Ombudsman) Səbinə Əliyeva şəhid ailələri və qazilərin vəziyyətini mütəmadi olaraq diqqətdə saxlayır.\nQurumun mətbuat xidmətindən verilən məlumata görə, Ombudsman şəhid ailəsinin qayğılarını öyrənmək məqsədilə Vətən Müharibəsi Qəhrəmanı, şəhid Şahin Allahyarovun ailəsini ziyarət edib, onların problemləri ilə maraqlanıb. Qeyd edək ki, Ş. Allahyarovun şəhid olduqdan sonra dünyaya gələn övladına onun adı verilib. Şəhidin adının ölümsüzləşdirilməsi məqsədilə Quba Rayon İxtisaslaşdırılmış Olimpiya Ehtiyatları Uşaq-Gənclər İdman-Şahmat məktəbinə onun adı verilib.\nŞahin Allahyarov ölümündən sonra Azərbaycan Respublikası Prezidentinin müvafiq sərəncamlarına əsasən Vətən Müharibəsi Qəhrəmanı adına layiq görülüb, “Vətən uğrunda”, “Şuşanın azad olunmasına görə” medalları ilə təltif olunub.\nGörüş zamanı şəhidin ailəsi onlara dövlət tərəfindən göstərilən qayğıya görə təşəkkürünü bildirib.\nGörkəmli oftalmoloq-alimin xatirəsi anıl...\nQazilər Vətənə dönüb\nYAP Mərkəzi Aparatında “Azərbaycan gəncl...\nGəncə şəhərində 80 mənzil şəhid ailələri...


karyera - Məhsulun inkişafı üzrə mütəxəssis\nbizim komandaya qoşulun!\nMəhsulun inkişafı üzrə mütəxəssis\nAzərbaycan Turizm Bürosu (ATB) Azərbaycanın milli turizm təşkilatıdır. Bizim əsas vəzifələrimizə “Azərbaycanda istirahət” brendinin idarəsi, daha çox beynəlxalq bazarlarda innovativ marketinq və yerli turizm sənayesinə turistlərin və bazarların biliyinin ötürülməsi daxildir. Biz bu yolla Azərbaycanın bir tətil destinasiyası kimi rəqabətlilik qabiliyyətinə töhfə vermiş oluruq.\nAzərbaycan Turizm Bürosu yeni turizm məhsullarının hazırlanması və inkişafı prosesini həyata keçirəcək, ümumilikdə turizm strategiyasının tətbiqinə töhfələrini verə biləcək Məhsulun inkişafı üzrə mütəxəssis axtarışındadır. Cari vəzifəni icra edən şəxs məhsulun inkişafının nəzarət tələblərinə cavab vermək üçün bazar tendensiyalarını araşdırmağa, tələblərdən irəli gələrək aidiyyatı şöbələr ilə qarşılıqlı əlaqələr yaratmağa, tərəfdaşlardan və məhsulun inkişafında iştirakçı olan digər tərəflərdən rəy və məlumatları toplamağa cavabdeh olacaq.\nTəklif olunan yeni məhsulları və xidmətləri təhlil edib qiymətləndirmək;\nTəsdiqlənmiş layihə planına uyğun olaraq yeni marşrutlar, istiqamətlər, turlar və təcrübələr (daha sonra məhsul adlandırılacaq) hazırlamaq;\nYeni turizm məhsulları və rəqabət apara biləcəyimiz istiqamətləri təhlil etmək və bazar araşdırması aparmaq;\nTuristlərin təcrübələrindən irəli gələrək məhsulun boşluqlarını başa düşmək üçün sənaye tərəfdaşları və Destinasiya Menecmenti Təşkilatları ilə daim əlaqədə olmaq;\nMüraciətlər əsasında marşrutlar hazırlamaq;\nMəhsulun tanınmasını milli və beynəlxalq səviyyədə təmin etmək üçün tərəfdaşların tələblərini araşdırmaq;\nTurizm məhsul və fəaliyyət növlərini tənzimləmək və təkmilləşdirmək, yerlərdə infrastruktur, müəssisə və xidmətlər üçün münbit şərait yaratmaq, mövcud turizm məhsullarının keyfiyyət standartlarını təmin etmək və artırmaq;\nMövcud məhsulların effektiv inkişafı üçün dövlət və özəl sektor arasında koordinasiya yaratmaq;\nBroşürlər, jurnallar, veb-saytlar, platformalar və digərləri üçün məzmun toplamaq;\nAzərbaycanın bölgələrində, eləcə də Bakıda mövcud olan mədəni, təbii və tarixi mənbələr haqqında geniş məlumata malik olmaq.\nTurizm üzrə bakalavr dərəcəsi və ya turizm sənayesində minimum 2 illik iş təcrübəsi;\nMəhsulun İnkişafı üzrə mütəxəssis kimi və ya aidiyyatı şöbədə iş haqqında yazılı təcrübə;\nMəzmun toplanması üzrə təcrübənin olması;\nKomanda daxilində iş qabiliyyəti;\nKreativ və innovativ düşüncə qabiliyyəti;\nGecələmək nəzərə alınmaqla regionlara səyahət etmək imkanı;\nNəticəyə kökıənmək bacarığı;\nRəqabətədavamlı araşdırma və təhlil bacarıqları;\nLayihə idarəedilməsi qabiliyyətinin olması;\nHəm iş əlaqələrinin yaradılması, həm də şöbə daxilində mükəmməl yazılı və şifahi ünsiyyət bacarığı və təcrübəsinin olması;\nStrategiyaların tətbiq edilməsi qabiliyyəti;\nVaxtın idarəedilməsi bacarığının olması;\nStrukturlaşdırılmış və mütəşəkkil layihə sənədləri, istifadəçi təlimatları və hesabatlar yaratmaq bacarığı;\nTender sənədlərinin hazırlanması istiqamətində təcrübənin olması;\nAzərbaycan və ingilis dillərində mükəmməl yazılı və ünsiyyət bacarıqlarının olması (rus dili bilgisi üstünlükdür).\nMəhsulun inkişafı üzrə mütəxəssis bazar ertəsindən cümə günü daxil olmaqla müvafiq iş həftəsində işləyir, bəzən həftə sonları və / və ya tətil günlərində, ya da ehtiyac olarsa turizm ilə əlaqdar tədbirlərdə əlavə işləməli olacaq.\nNamizədlərdən 28.11.2020 tarixinə qədər [email protected] ünvanına CV-lərini göndərmək xahiş olunur.\nXahiş edirik, məktubun başlığında müraciət etdiyiniz vəzifənin adını qeyd edəsiniz – Məhsulun inkişafı üzrə mütəxəssis.\nƏks təqdirdə, ərizələr nəzərdən keçirilməyə bilər.\nYenilənib: 28 okt 2020\nSon tarix: 28 noy 2020


Piyadalar keçiddə buna mütləq əməl etməlidir - DYP-dən növbəti çağırış (VİDEO) - Hürriyyət\nEv Ölkə Piyadalar keçiddə buna mütləq əməl etməlidir – DYP-dən növbəti çağırış (VİDEO)\nPiyadalar keçiddə buna mütləq əməl etməlidir – DYP-dən növbəti çağırış (VİDEO)\n13:20 - 03 May, 2021\nAvtosfer.az xəbər verir ki, sosial çarxın hazırlanmasında əsas məqsəd sükan arxasında məsuliyyətsizlik edən sürücülərdən qorunmaq üçün piyadaları diqqətli olmağa təşviq etmək və qəzaların qarşısını almaqdır. Videoda gənc ailə təsvir olunub. Yeni dünyaya gələcək övladlarının sevincini yaşayan cütlük avtomobildə hərəkət edir. Bu zaman sürücü öz sevincini bölüşmək üçün tez-tez arxa oturacaqda əyləşmiş hamilə xanımına baxıb onunla söhbət edir. Nəticədə yolu keçmək istəyən digər piyadanı görmür. Qəza baş verəndən sonra isə özü, həyat yoldaşı və piyada həyatını itirir.\nƏvvəlki məqaləİcra başçısının nümayəndəsi həbs edildi\nAzərbaycanın dövlət qurumlarının kibertəhlükələrə dayanıqlığı artıb


27.01.2016 – Marneuli FM\nCümə 18 Sentyabr 2020 / 20:18\n“NATO və Gürcüstan” mövzusunda seminar keçirildi\n“NATO və Gürcüstan” mövzusunda seminar keçirildi üçün şərhlər bağlıdır\n27 yanvar tarixində Marneuli Gənclər Mərkəzinin təşkilatçılığı ilə Mülki Məşğulluq Mərkəzində “Nato və Gürcüstan” mövzusunda seminar keçirildi.\nGürcüstanda 180 məktəbdə təhsil prosesi dayandırıldı. üçün şərhlər bağlıdır\nQrip virusunun yayılması məktəb şagirdlərinin dərəs davamiyyətsizliyinə səbəb olub.\nStudentlər verilişi üçün şərhlər bağlıdır\nStudentler verilişi Mövzü: Çalışan və çalışmayan tələbələr Qonaq: Aysun Nabiyeva\nDollar Lariyə nisbətən bahalaşıb\nDollar Lariyə nisbətən bahalaşıb üçün şərhlər bağlıdır\nbəs dolların bahalaşması ərzaq məhsullarına təsir göstəribmi\nRubrika-Xoşbəxtlik nədir? üçün şərhlər bağlıdır\nXoşbəxtlik nədir?-rubrikasına Marneuli sakini Əhməd Muradov fikirini bildirir.\nKəndlərdə 2015-ci ildə həyata keçirilən layihələr\nKəndlərdə 2015-ci ildə həyata keçirilən layihələr üçün şərhlər bağlıdır\nKürtlər kənd ərazi birliyinə daxil olan kəntlərdə 2015-ci ildə hansı işlər görülüb.Bu haqqda Kürtlər inzibati idarənin mütəxəssisi Alman Binnətov radio Marneuliyə danışdı.\n27 yanvar 2016-cı il. Günün qoroskopu: üçün şərhlər bağlıdır\nQoç – Dost və uzaq qohumlarla ünsiyyəti günün ikinci yarısına planlaşdırın. Çünki bu zaman ətrafdakılarla daha yaxşı dil tapmaq iqtidarında olacaqsınız. Gün ərzində gələcəkdə öz xeyrinizə istifadə edə biləcəyiniz…\nTarixdə bu gün 27.1.2016-cı il\nMarneulidə ağır yol qəzası baş verib, yaralananlar var üçün şərhlər bağlıdır\nYanvarın 27-də gecə 01.00 radələrində azərbaycanlıların kompakt yaşadığı Marneuli şəhərində iki avtomobilin toqquşması nəticəsində ağır yol-qəza hadisəsi baş verib.\nRusiya Gürcüstan vətəndaşlarına verdiyi vizaların sayını 5 dəfə artırıb\nRusiya Gürcüstan vətəndaşlarına verdiyi vizaların sayını 5 dəfə artırıb üçün şərhlər bağlıdır\nİsveçrənin Gürcüstandakı səfirliyi yanında Rusiya maraqları şöbəsi gün ərzində Gürcüstan vətəndaşlarına verdiyi vizaların sayını 5 dəfə artırıb.\nGürcüstanın bəzi rayonlarında sabah qar yağacağı gözlənilir


Ev satilir, Asəf Zeynallı, Bakı — Evler alqi satqisi, Flatfy.az\nEvler alqi satqisi, Asəf Zeynallı, Bakı\nKUPÇALI İKİ MƏRTƏBƏ EV SATILIR..Biləcəri qəsəbəsi 2 saylı poliklinikadan piyada 7-8 dəqiqəlik məsafəsi var yoldan mehelleye kimi asfalt yoldur. 2 mərtəbə tikili sahesi 9.80×8.70 , 4 otaq, 2 sanuzel, 1 metbex, mərtəbə arası monolit beton tam təmirli evdir..Səned ev və torpağ kupça ipotekaya yararlıdır.Ofisin ödenişi 1%\nSatılır 3 otaqlı ev / villa 170 m², Biləcəri q.\nTəcili satılır! Real bazar qiymətindən aşağı!! Bakı şəhəri Binəqədi rayonu Biləcəri qəsəbəsinin mərkəzində (Ploşadda), ümumi sahəsi 2.5 sotda cüt daşla inşa edilmiş 3 otaq+25kv yardımçı otaq (kladovka), tikili sahəsi 170 kv, həyəti 80kv olan həyət evi satılır. Otaqları təmirlidir, döşəməsi taxtadandır və üzərinə lak vurulmuşdur. Dəmir darvazası, daş hasarı, ev telefonu və interneti var. Kommunal xətləri işıq, su, qaz, kanalzasiya xətti çəkilib və daimdir. Ev 3 otaqdan, həyətdən, mətbəx , hamam və tualetdən ibarətdir. Evin istiliyi kombi sistemi ilə təchiz olnub.Mətbəx mebeli ilə birgə satılır. Otaqların hündürlüyü 3 metrdi. Alqı-satqı notarial qaydada aparılır.Elave muelimat ucun elaqe saxlayin.\nSatılır 6 otaqlı ev / villa 120 m², Biləcəri q.\nEv Biləcəri qəsəbəsinin düz mərkəzində 20 yanvar parkının yanında yerləşib.Əla təmirlidir. İki mərtəbıdir.Birinci mərtəbədə mətbəx,iki utağ,sanuzel,ikinci mərtəbədə 4 otağ və bir sanuzel var.Evin düz yanında dayanacaq,məktəb,bağça ,poçt və poliklinikalar var.Ev özü 12m×10 m, heyət isə 30 kvadratdır.Podvalın hündürlüyü 1 metrdir. Kirayə vermək üçün çox sərfəlidir. Sənəd bələdiyyə sərəncamıdır. Nömrənin vatsapı var.\nSatılır 4 otaqlı ev / villa 180 m², Biləcəri q.\n2 mərtəbəli evdi. 1 ci mərtəbədə 1 geniş zal, 1 mətbəx və koridor. 2 c mərtəbədə 3 yataq otağı, 1 sanuzel və koridor. Ev yarı təmirlidir. Evin pəncərələri var, şkaturu vurulub, evin işıq xətti çəkilib və kombinin turbaları da çəkilib. Real alıcıya endirim olacaq.\nBiləcəri qəsəbəsi , Asəf zeynallı 4 otaq , Binəqədi rayonu\nÜnvan: Biləcəri qəsəbəsi , Asəf zeynallı,Bakı şəhəri,Binəqədi rayonu\nBinəqədi rayonu ,Biləcəri qəsəbəsi, Dəmir yolu polinklinikasına yaxın , Asəf Zeynallı küçəsində 9 sotun içində 190 kv/m də inşa edilmiş 4 otaqlı əla təmirli ev satılır . Təmirdən so ra az yaşayış olub. Qaz ,su,işıq daimidir. İstilik sistemi kombidir. Həyətdə əlavə sanitar qovşaqı və əlavə 1 otaq tikili var. Həyətdə 10 ildən çox olan meyvə ağaclatı var. Qapının qabağına kimi asfalt örtük və geniş məhəlləsi var. Mənzil tam əşyalı satılır . ( televizorlar xaric ) Sənəd bələdiyyə sənədi dir, istəyən çıxarış ala bilər. Ünvan: Biləcəri qəsəbəsi , Asəf zeynallı\n53 AZN per m²\nXırdalan asəf Zeynallı küçəsi 5 otaq , Abşeron rayonu\nÜnvan: Xırdalan asəf Zeynallı küçəsi,Bakı şəhəri,Abşeron rayonu\nOpşi 1sot 800də tikilib həyət qarışıq ev 166kvadratdi. Qiymət 110min manatdı ama real aliciyla razılaşma olacaq. Kombi qalacaq, Sonra çox xərc qoyduq. Mebeller var qalacaq. Duxovka Prixoji şkaflar iki spalni mebel Pərdələr lyustr nə var qalacaq. 5 otaqlıdı. 1kuxna, 1 qonaq otagi, aşağıda 3 spalni, 3 cü etajda 3 mertebelidi ev şəkildəndə görünür. Xaiş edirəm fikri ciddi olmayanlar birdə bosbekar adamlar narahat etməsin maklerlər narahat etsə olar vatcap zəng fərq etmir gətirəcəyi adamdan faizin alacaq mən tərəfdən verilməyəcək. Ünvan: Xırdalan asəf Zeynallı küçəsi\nSatışda olan evlər; Bakı, Asəf Zeynallı


Qadını başa düşən kişiylə birlikdə olmağın 10 üstünlüyü » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 6-09-2015, 06:00\nSəs ver: Qadının ruhundan anlayan, qadını xoşbəxt etməyi bacaran kişiylə birlikdə olmağın müsbət tərəflərini qadınlar çox yaxşı bilir. Amma çox təəssüf ki, belə şansa çox az qadın sahib olur. Qadını başa düşən kişiylə birlikdə olmağın 10 üstünlüyünü təqdim edirik. 1. Qadın olmağın ləzzətini sonuna qədər yaşayırsınız. 2. Heç bir xüsusi gün yaddan çıxmır, balaca sürprizlərlə ağlınızı başınızdan alıb sizə yaşam enerjisi verir. 3. "Yaxşı sən haqlısan”, "amma axşama futbol var”, "getməyə məcburuq?” kimi cümlələri heç vaxt eşitmirsiniz. 4. Sizi tamamlayan biri ilə birlikdə olmağın ləzzətini çıxarırsınız. 5. Birlikdə qaldığınız zamanlarda sıxılmırsınız. 6. Sevişərkən xoşunuza gələn hər şeyi yaşayırsınız. 7. "Yanındakı kim idi?”, "hara gedirdin?”, "iş yerində nə qədər oğlan var?”, "o yubka qısa deyilmi?” kimi lazımsız müdaxilələr görmürsünüz. 8. Onu ailənizlə, dostlarınızla tanış etməkdən zövq alırsınız. 9. Sadəcə üzr istəmək üçün deyil, sizi nə qədər çox sevdiyini göstərmək üçün evə gül alıb gətirən sevgiliyə sahibsiniz. 10. "Görəsən düz deyir?”- deyə lüzumsuz narahatlıqlarınız olmur. emis


Hilton Baku mehmanxanasının tikintisinə $100 mln.-dan çox sərmayə yatırılacaq - Trend.Az\nHilton Baku mehmanxanasının tikintisinə $100 mln.-dan çox sərmayə yatırılacaq\nBiznes və iqtisadiyyat xəbərləri Materials 11 Oktyabr 2008 14:37\nAzərbaycan, Bakı, 11 oktyabr/ Trend , müxbir Ü.İsmayılova/ Azərbaycanın İSR Holding şirkəti Hilton Baku mehmanxana kompleksinin tikintisinə $140 mln. sərmayə yatıracaq, - Holdinqin rəhbəri İsgəndər Xəlilov şənbə günü bildirib.\nї300 nömrəlik mehmanxana kompleksinin tikintisi iki ay əvvəl başlayıb və 2010 - cu ildə başa çatacaqї, - Xəlilov bildirib.\nİSR, layihəni maliyyələşdirmək üçün Türkiyənin YapiKrediBank-ının kreditini cəlb edib. Azərbaycanda Hilton mehmanxanasının tikintisi layihəsi üzrə kredit sazişi sentyabrda Bakıda imzalanıb. Ümumi həcmi $86 mln. olan kreditin $81 mln.-u YapiKrediBank, qalan $5 mln.-u YapiKrediBank Azerbaijan tərəfindən yatırılıb. Kredit ehtiyatları 10 il müddətinə və güzəştli faiz dərəcələri ilə ayrılıb.\nHilton Mehmanxana Korporasiyası dünya mehmanxana bazarında liderdir , 76 ölkədə 2800 -dən çox mehmanxana və 480 min nömrə ona məxsusdur. Mehmanxanadan əlavə, kompleksə iki restoran, sağlamlıq mərkəzi, qapalı hovuz, biznes - mərkəz və dayanacaq daxil olacaq.\nYapiKrediBank Azerbaijan artıq 10 ildir ki Azərbaycanın bank sektorunda fəal iştirak edir. Hazırda Bankın aktivləri $125 mln.-a çatır. Bank 1300 hüquqi və 18 min fiziki şəxsə bank xidmətlərinin tam spektrini göstərir. Bank ilin sonunadək fəaliyyət dairəsini genişləndirmək niyyətindədir.


AliExpress’dən sifarişim gecikir, nə etmək lazımdır? – ORXAN ƏHMƏD | Techland.az - Texnologiya və startap xəbərləri\nBayram və kampaniya müddətlərində onlayn alış-veriş mağazalarından edilən sifarişlərin həcmi artdığından, bir çox hallarda göndərilən məhsulların çatdırılmasında gecikmələr olur. Nəticədə gözlənilən məhsul 15-20 günə deyil 45-60 gün və daha gec müddətə gəlib çıxa bilər. Bu cür hallar əsasən Aliexpress, Banggood, Gearbest və digər Çin əsilli mağazalarla yanaşı, dünyanın əksər nöqtələrindən ABŞ, Türkiyə, Avropada fəaliyyət göstərən demək olar ki, bütün mağazalarda yaşanır.\nBəs bu halda nə etmək lazımdır? – sualını verirsinizsə o zaman ilk öncə problemin nədən qaynaqlandığını araşdıraq.\nSəbəb #1. – Həddindən artıq sifarişlərin olunması.\nBiz hər il 11.11, Black Friday və digər bayram ərəfələrində onlayn mağazaların yeni satış rekordlarını qıraraq, kimisi milyard dollarlarla ölçülən, kimisi bağlama sayı, kimisi müştəri sayına düşən sifariş həcminə görə inanılmaz satış həcmini aşdıqları barədə xəbərlərini eşidirik. Çox gözəl, satmağına satdınız, pulunuzu da aldınız. İndi isə bütün bu məhsulları çatdırmaq lazımdır.\nMəhz elə burda ilk problemlər yaşanır. Əksər hallarda bağlamalar ilk öncə onlayn mağazanın anbarına, daha sonra isə beynəlxalq poçt vasitəsilə aid olduqları ölkələrə göndərilirlər. Və əgər birinci halda satıcıların malları aksiya başlamamışdan əvvəl anbara göndərilməklə gecikmənin qarşısını ala bilsələr də, poçt xidmətində bütün bağlamaların işlənərək göndərilməsi, düşünüldüyündən daha çox zaman alır. Nəticədə adi günlərdə 10-15 günə çatdırılan mal, həddindən artıq yüklənmə olduğundan, gecikə və hətta itə bilər.\nSəbəb #2. – Yerli Poçt daşımanın problemləri.\nTutalım bağlamanız nəhayət ki, göndərən ölkənin poçt xidməti tərəfindən göndərildi. Lakin, həmin bağlama göydən bir-başa sizin qapınıza düşməyəcək. İlk olaraq gömrük yoxlaması, daha sonra isə Mərkəzi Poçtun anbarında toplanaraq, aidiyyatı olan poçt bölmələrinə göndərilməsi lazımdır.\nBu halda Azərpoçt nə qədər çalışsa da, eyni anda gələn çoxsaylı bağlama və ardıyca dayanmadan gələn digər bağlamaların hamısını sistemə işləyə bilmirlər. Buna görə də bəzən ilk sifarişdən bir ay sonra edilmiş sifariş, daha tez gələ, digər bağlamanın izlənməsi isə yarı yolda qala bilər.\nTəbii ki, bu iki səbəbdən də fərqli digər səbəblər mövcuddur. Məsələn, qeyd olunmuş problem ilə İsrail vətəndaşları (əminəm ki, digər ölkələrdə də eyni problemdir) da üzləşib. Belə ki, Noyabr ayından Amazondan edilmiş sifarişlərin əksəriyyəti hələ də sifarişçilərə çatdırılmayıb. Səbəb isə həm poçt xidmətlərində gecikmə, həm də gömrükdə xarici onlayn mağazalardan edilmiş sifarişlərin yoxlanılmasında yeni qaydaların təsdiqi olmuşdur.\n“15 illik internetdən alış-veriş təcrübəm əsasında onu deyə bilərəm ki, gecikən bağlamaların 80%-i gec-tez gəlib çatır. Hətta satıcı ilə disput açaraq, pulumu geri alsam belə, bir həftə sonra bağlama gəlib.”\nO zaman növbəti addımımız nə olmalıdır?\nSosial şəbəkələrdə bu növ sualı verdikdə, digər qrup iştirakçıları adətən, disput açaraq, pulu geri almağı tövsiyyə edirlər. Mənə görə bu yanlış addımdır, izah edim niyə?!\nSatıcı məhsulu göndərib – 99% halda satıcı, ödənişi alaraq, bağlamanı göndərir və poçt izləməsini də təqdim edir. Lakin, naməlum səbəblərdən bağlama itirsə, dərhal günahkar kimi satıcının üzərinə hücum edərək, pulu tələb etmək ən azından etik olaraq yanlışdır. Əksər internet mağazada, məhsulun gəlib çatması üçün tələb olunandan daha çox zaman verilir və əgər bu zaman bitmək üzərədir, bağlamanız isə hələ də gəlməyibsə, üstəlik sifarişiniz yüksək alıcılıq dövrünə düşübsə, satıcı ilə danışaraq, gözləmə vaxtını uzada bilərsiniz. 50-60 gün gözləmisinizsə, əlavə 10-15 günün ziyanı olmaz.\nBununla siz həm satıcıya, həm də vasitəçi olan onlayn mağazaya, problemi başa düşdüyünüzü və həll etmək istədiyinizi göstərəcəksiniz. Bu addıma görə satıcıdan növbəti sifarişdə endirim və ya kupon kodu ala bilər, alış-veriş platformasının (məs. Aliexpress) gözündə isə vicdanlı alıcı kimi görünəcək və növbəti oxşar hallarda daha sürətlə problemlərinizin həllinə əmin ola bilərsiniz.\nNəhayət əgər, əlavə zaman da çıxdıqdan sonra, məhsul gəlməzsə, o zaman pulunuzu tələb etməkdə, haqqlı olacaqsınız.\nMən başa düşürəm zəmanə elə zəmanədir ki, heç kəs yerindən tərpənmək istəmir, isti divanda oturub bir iki kliklə sifarişini edib gözləyirsiniz ki, hər şey evinizə gətiriləcək. Ancaq, yuxarıda qeyd etdiyim kimi, poçt xidmətlərinin işi hələ də ideal səviyyədə deyil. Buna görə də gecikən bağlamaların İzləmə kodunu (tracking no.) ya yerli poçt şöbəsində, ya da Poçt Daşıma Mərkəzinə təqdim edərək, axtarmalarını istəyə bilərsiniz.\nŞəxsən mən 2 dəfə məhz bu yolla gəlib çatmamış bağlamanı poçtdan axtararaq, götürə bilmişəm. Buna görə də gecikmə hallarında tələsməməyi və məntiqli addımlar ataraq məsələni həll etməyi tövsiyyə edirəm. Yəqin ki, bəzi satıcıların Azərbaycana məhsul satmadıqları və ya göndərmədiklərini də görmüsünüz. Əslində ilk səbəb məzh göndərilən məhsulların itməsi, geri qaytarılması və ya disput açılaraq pulun geri alınmasından yaranır.\nQeyd edək ki, bu məqalə seriyamız BON.AZ platfroması ilə əməkdaşlığımız çərçivəsində təqdim olunur.


Əsas›Psixologiya›Cavabdeh mən özüməm\nİyirmi bir yaşım olarkən mən kiçik bir mənzildə yaşayır və tikintidə fəhlə işləyirdim. Səhər saat 5-də yuxudan qalxırdım ki, üç avtobus dəyişərək saat 8-də işə çatım. Evə axşam 7-dən tez gələ bilmirdim. Qazandığım pul məvacibdən-məvacibə güclə çatırdı, şəxsi maşın haqda söhbət belə gedə bilməzdi, paltarım yalnız ehtiyacım olan qədər idi, pul toplamaq isə demək olar mümkün olmurdu. Evdə nə radio, nə də televizorum var idi. Qışın oğlan çağı idi, havanın temperaturu mənfi 10 dərəcəyə yaxın idi və mən nadir hallarda axşam çölə çıxırdım. Ölümcül yorğun olmadığım hallarda kiçik mətbəxdə oturub kitab oxuyaraq mürgü vururdum.\nMütəxəssislər üç yaşa qədər uşaqların televizora baxmasını tövsiyə etmirlər…\nKörpəsini südü ilə bəsləməyən analar üçün. SOS!!!\nQadınların ƏZİYYƏT çəkdiyi psixoloji sindromlar\nBulənt Ərsoy: «Hamiləyəm»\nAzərbaycanda televiziya və radiolarda bunu reklam etmək qadağan olunur — Açıqlama